text:
giovedì 31 dicembre 2015
2015YB L’asteroit pierdût!
A no je une conte di fantasience ma dome la croniche di ce ch'al è capitât in chescj dîs di Dicembar tal mont de astronomie.
Il 2003 SD220 al è un asteroit ch'al ven a cjatânus di spes, jessint ch'a si fâs viodi des nestris bandis cinc voltis ogni dodis agns. Al è stât scuviert pe prime volte tal 2003, come ch'al pant il non, e intal mont sientific a lu clamin "patate" pe so forme slungjade - 2 chilometris - ch'a si viôt ancje te foto. A nus à “sivilât par dongje" la gnot di Nadâl a 11 milions di chilometris cence fânus dams, jessint che la distance e je 28 voltis che da Tiere a la Lune. A no si lu à podût viodi a voli crot e neancje cui telescopis ch'a doprin i amadôrs, par vie ch'al è passât une vore lontan di noaltris te sô corse viers il Soreli, e inalore o vin di crodi a ce ch'a nus disin i astronoms che, cui lôr argagns sofisticâts, a àn podût fotografâlu e mostrânus la sô sacume a forme di patate. La sô vignude chest an e à fât scjas par vie ch'e je capitade la gnot di Nadâl, cul plen di Lune, cun di plui dongje dal Solstizi di Unvier, insiemi cu la comete Cataline e a un altri asteroit – il 2015XX378 – une vore plui piçul. Tantis cumbinazions a an discjadenât la fantasie dai strolics che, zontant ancje l'an bisest ch'a nus spiete, a proviodaran ogni sorte di malans, par no dî la montafin par l'an ch'al ven; come se a vessin bisugne ancje di chel!
Ma no je mighe finide chi, parcè che al varès vût di sei cun lôr ancje il 2015YB, un altri piçul asteroit ch'al varès vût di passâ ai 19 di Dicembar aes 13 e 10 minûts precisis, ma spiete ca ti spiete a no si lu à viodût. Ce isal capitât, cemût mai a no si è fât viodi? La sô scuvierte e jere stade dade fûr ai 17 di Dicembar e secont il mût di fâ de sience, che e dopre informazions di ducj i osservatoris dal mont, e je stade stimade une orbite sbaliade par colpe di disturps eletromagnetics te atmosfere. Si che duncje "o vin cjapade une scuaiade", a disin i astronomis, “e tal tornâ a fâ i conts de orbite o vin capît che al sarès passât une vore plui lontan de Tiere di ce ch'o pensavin, e che il "claput" 2015YB a nol meretave cussì tant rivuart”.
Po ben, par cheste volte nus è lade ben a disìn noaltris incompetents, ma se a vessin sbaliât al contrari e nus fossin cjatât il "claput" fûr de puarte a cui verino di dî graciis? "Cul sbaliâ a si impare" a disin i astronoms, "Sperin ben" o disìn noaltris… parcè che jenfri i planets Mart e Jupitar a 'nde a miârs di chei claputs li, che par fortune a àn orbitis avonde stabilis, ma al capite dispès che il bocon di Jupitar tal so passaç, cu le sô gravitât, i dedi une pocade a cualchidun mandantlu fûr de orbite, tant di fâlu scjampâ viers il Soreli e duncje ancje viers la Tiere. E alore voi vierts cjars astronomis!
di Bepi Zefon
Etichetis: Bepi Zefon, Contis, Gjenar fantasience, Gjenar sociâl, Gjenar storic
mercoledì 30 dicembre 2015
Il nestri destin
Di cuant che a Palmiro il pêl mat i jere saltât fûr inte muse e lâ sot te nature, chei bregons curts che ogni an, dal dì di Pasche i cuvierzevin lis gjambis fin ai prins frêts, no ju meteve plui.
Par chei cuatri pêi che i jerin cressûts, a ben che par lâ di un a chel altri e voleve la coriere, e pal lavôr che al veve cjatât, ormai si sintive un om pardabon.
Cun di plui, al veve imparât a blestemâ miôr dai siei barbis e une cjoche par setemane no je sparagnave nissun.
Par lui e jere tacade une gnove vite. Al veve finît ancje cu la scule. “Cantami o diva del Pelide Achille, l’ira funesta che infiniti addusse lutti agli Achei…..” chês pagjinis che no i jentravin tal cjâf, e che a pretindevin ch'a lis imparàs a memorie, no lu tormentavin plui.
E par sô fortune al jere finît no dome chel torment, ma ancje la umiliazion di sintîsi tratât ogni dì come un çoreon, ancje se a dî la veretât, in chê scuele, mus, nol jere dome lui.
“Cun chel Pelide o Achile, tô mâri no met sù la pignate - i diseve simpri so pari, forsit par consolâlu, zontânt subit - : la scuele no je robe par te. Il Pelide Achile al va ben par cui che al studie di miedi o par fâ il professôr. E po bisugne nassi intune cjase di siôrs par vê un cerviel che al podedi capî chês robis tant sacramentadis. No stâ lambicâti, tant par un che al ven fûr des nestris fameis al è za ben se al impare un mistîr.
“Ma se tu fasis un fregul di scuele, chê, no ti reste sul stomi, anzit…..” - e diseve sô mari. –Palmiro, pardabon al veve cambiade la sô vite. In miôr? A cjalâlu inte muse someave propit di no, Ogni dì su lavôr si spacave la schene e se a scuele mus al jere dome a peraulis, cumò, mus lu jere deventât pardabon.
Ogni dì, chê e simpri chê, un fregul di cole, une brucje, un colp di martiel e vie indenant cuntun altri scarpet, spesseant plui che al podeve, par che subit dopo, Bepo, che al lavorave plui indenant, al podès zontâ tal stes scarpet la suele. Nol jere timp di pierdi. Guai a fermâsi: la cjadene, plui a spesseavin e plui e coreve.
“Sacrament. Pardabon il pan di paron al à siet crostis, ma chest al è il nestri destin come che al diseve puar gno nono…. La nestre vite, scuele o lavôr, e je simpri un lambic” – si ripeteve Palmiro corint daûr a chel Unfier di cjadene plene di scarpis che no veve un moment di padin.
Berto, che al veve fat simpri il cjaliâr e ancje il partigjan, a sintî chei laments, soredut cuant che Palmiro al nomenave il destin al leve su dutis lis furiis
“Lasse stâ lis peraulis di to nono. Ce destin, o altris luianiis, bastaàs picjâ ducj chei che si jemplin il tacuin cul nestri lavôr par che la nestre vite podedi cambiâ. – i vosave"
Chel Berto al jere ancje un comunist e la saveve lungje, tant al è vêr che al à fat deventâ ancje Palmiro un comunist sfolmenât. La bandiere rosse, la fotografie di Lenin a vevin cjapât, te sô cjamare, il puest dal Crist e di une vecje imagjine de madone. “Chei ju puarti tal cûr i veve dit a sô a mari cuant che ju veve dispicjàs”
Cussì par Palmiro di gnûf e jere tacade une gnove vite: tantis sperancis. Al jere convint che chei come lui, cu la cjamese rosse, a varessin cambiât il mont. E pâr chest, manifestazions, siopars, il partît, il sindicât e ancje cualchi biele vitorie: il contrat di lavôr, lis feriis e une sigure pension.
La vite intant e leve indenant, Berto il so mestri e compagn di partît, pe tante batule che al veve al à fate une vore di strade: oltri a Onorevul al à comprade la cjase par sè e pai fîs e parfin al à maridadis dôs feminis. Palmiro invezit dome cole, scarpets une cjase in afit e simpri chê femine. Par lui dome, tantis sperancis, sperant simpri che il mont al podedi cambiâ.
E pensant a la vite di spes i tornavin tal cjâf lis peraulis di puar so nono "chest al è il nestri destin”. Cui sâ se al veve reson? Pe vite che al faseve so fi, al someave propit di si. Puaret, chel fantat no dome nol veve lavôr, ma al jere ancje un om di pocjis sperancis. Fortune dome che ta muse a sot te nature nol jere come so pari: di pêl àn veve di vendi. Cussì te biele stagjon, che e jere la sô e la vite e mene par ducj, cun lui no jere di mancul. A chel zovin nissune fantate e podeve disi di no.
di Nello Malisano
Etichetis: Contis, Gjenar ironic, Gjenar romantic, Nello Malisano
lunedì 28 dicembre 2015
Il cercandul
Si clamave Gjovanin, ma di lui o sai nome ch’al stave des bandis di Rivignan. Al rivave ogni dì tor vot di matine e al poiave la biciclete tal sotpuarti ch’al deve tal nestri curtîl.
Al saludave mê mari: “Bundì Angjeline” e po al lave in place a cjapâ la coriere di Colavin. Al lavorave a Udin, jù pe setemane. A la domenie al lavorave a Codroip.
Al lavorave! Si fâs par mût di dî; al lave a cirî la caritât e tal so mistîr al jere babio.
Al varà vût cincuante agns, ma forsit ancje setante, no si capive ben. Al jere piçul, magri, scûr di muse e cuntune barbe lungje di almancul une setemane, grise e maltajade. Il vistît po al jere in tono cul personagjo. Une gjachetate dute scussade ch’a i pindulave di dutis lis bandis e un pâr di bregons ch’a vevin di vê viodût plui di une vuere. E no stin a tabaiâ des scarpis. Insumit, al faseve dûl nome a cjalâlu. Si tu vevis nome cent francs tal tacuin, minimo tu i devis cincuante. Se dopo i tu sintivis cemût ch’a ti diseve “Grassie” e ti cjalave cun chei voglins come par dîti “Tu mi âs salvât la vite…”, a ti vignive voie di dâi ancje chei altris cincuante.
A Udin al veve il so zîr e nol rivave mai a cjase cu lis sachetis vuedis. A la domenie po al rivave a Codroip tor nûf e mieze e al lave a metisi dongje de puarte dal domo. Al spietave la jessude de messe grande e po chê di messe ultime. Nol jere sfaçât; nol viarzeve neancje la bocje. Nol veve bisugne di fâ reclam. La int, a viodilu, no mancjave di lâi dongje e dâi une palanche.
Jessude dute la int de messe ultime e vênt finît di lavorâ, Gjovanin a si gjavave une sodisfazion, forsit la miôr de sô grame vite; al leve la di Galàs, a mangjâ. Al jentrave pal curtîl e po, par no meti in imbaraç i clients, al lave a metisi a taule ta che stanziute li che nol jere mai nissun. Dopo di vê siervît chei altris clients, Toni Galàs al lave di lui.
“E alore Gjovanin, un plat di tripis e mieç di neri, come al solit?”. “Sì, sì Toni, ma cence premure” al rispuindeve lui, e dentri di sè al finive il pinsîr. “Che tant il gjespui al tache a lis cuatri”.
Lu ai viodût ogni dì par plui di vincj agns, simpri compagn, po nol è plui vignût a poiâ la biciclete.
Agns dopo, tabaiant cuntun di Rivignan, al salte fûr che un puaret, ch’al lave a vore a Codroip ogni dì in biciclete, cuant che al è muart i àn cjatât sul libret, in pueste, plui di cincuante milions. Mi soi mitût a ridi e o ai pensât “Gjovanin, tu sês stât bulo a ingrumâju, ma ne vore mone a no gjoldiju!”
di Pauli Jacus (IV3IAN)
Etichetis: Contis, Gjenar romantic, Gjenar sociâl, Pauli Jacuss
venerdì 25 dicembre 2015
Chê robe
- Che e scusi, isal chi che si compre chê robe?
- Ce robe?
- Chê robe che si sint ... a Nadâl.
- Chê di cuant che tu sês frute?
- Juste, propit chê di cuant che tu sês frute.
- Chê robe che fûr al è scûr, tor di te a son mil lûs, e che tu tu cjaminis pe strade cul fum che ti salte fûr de bocje?
- Chê robe li.
- ... e chê che ti tegnin par man, tu respiris un fregul di fieste, e buine sere siôr Fredo, buine sere siore Anute, cemût vadie, al è Nadâl, voaltris ce fasêso, nô o stin cjase, in famee, a fâ fieste, e par un pôc il to mont al è dut li?
- Sì po, chê robe che par un pôc il gno mont al è dut li.
- I vadie ben ancje un pôc di frêt, di chel che al beche tal cuel?
- Ancje il frêt.
- E la spiete? I vadie un pôcje di spiete?
- Se no beche e va ben ancje la spiete.
- La spiete e beche. A voltis e beche fuart. Puedie lâ ben?
- No sai... che e fasi jê... se po o soi contente, alore sì, che me dedi.
- La spiete le din simpri cul pôc sium. E cui pinsîrs di frute, chei che a somein grancj ancje se a son piçui piçui.
- Bon pal pôc sium e pai pinsîrs. Cumò o soi grande. Ce puedino fâ i pinsîrs piçui piçui?
- Ju involùcijo ?
- Nol covente.
- Ve ca. Che ju tegni ben e cun rivuart.
- Sigûr. Cetant aio di dâi?
- Un pinsîr.
- Un pinsîr? Ce pinsîr?
- Usgnot, tal pôc sium, un pinsîr piçul piçul.
- Il plui piçul?
- Il prin di ducj i pinsîrs.
- E cuâl?
- Il pinsîr "Duâr e sta contente"
- Va ben, o provarai.
di Mariute
Etichetis: Contis, Gjenar poetic, Gjenar romantic, Mariute
giovedì 24 dicembre 2015
Un pinsîr pai regâi di Nadâl
Velu ca "il telefonin ch'a nol fâs nuie": in Americhe dal Nord a àn metût in vendite il telefonin ch'a nol fâs nuie, ma propri nuie. Nol telefone, nol navighe in internet, e nol fâs nancje fotografiis, e al servìs dome a cirî di disintosseâ chei ch'a no puedin fâ di mancul di doprâlu nancje tal bagn. Al coste dome 10 dolars, ma par i patîts dal "selfie" al è in vendite un model cul spieli tal daûr ch'al coste 15 dolars. S'a no mi crodiis, cjalait il link chi sot. Vêso cualchi malât di smartphone in famee? A nol è ni il mâl russin, ni l'afte epizootiche, ma al pues fâ une vore piês. E alore ce spietaiso, e je propri une ocasion di no pierdi sot Nadâl.
di Bepi Zefon
Etichetis: Bepi Zefon, Contis, Gjenar ironic, Gjenar sociâl
mercoledì 23 dicembre 2015
Cent metros
Cent metros i fâs uno gresso diferenzo: cent metros e vondo, no di plui, par incredibil che al pode sameâ. Jel vevo contât il barbo di so pari - al vevo di essi stât il vinç e cinc, vinç e siet, alc dal gener - ma ai timps lui al ero dut concentrât intun livel cruciâl di Candy Crush Saga, e a noi vevo dât masso impuartanço - nol vares mai pensât di scuignî fâ il contadin di vecjo. Cent metros di diferenzo e i fasôi no incressin plui: vegnin fôr dome cartufulos, e no tu pos vivi dome di cartufulos. I covento encje i fasôi.
Tal vinç e cinc al ero inmò un frut che al insumiavo di lâ a fâ il Linussio a Tumieç par lâ a lavorâ tal puart di Glemone. Dopo, quant che encje il puart al ero sprofondât dentri l'Adriatic come miegio italio e cun la crisi energjietico a no n'dero miez par salvâlu dal mâr, Checo, lui cioè, al vevo rinunciât a lavorâ come cogo al puart di Tumieç e al vevo cjapât la strado viers Valstuarto, il paîs dai siei nonos, - unico pussibilitât, comedâ la cjaso di Sorobosc par vivi cun so femeno e i fruts picinins. Emigrâ oltralpe par murî di frêt e fan al ero fôr di discussion.
So bisnôno Nevio terens a ‘n vevo te valado; plui viers il pas dal Bec, da pè dal paîs, dulà che i fasôi i vignivo sù fuarts: dome cent plui metros plui abàs.
Al ero tornât in paîs come tanç, cul montâ dal mâr, par cjatâsi dispreseât dai siei stes paisans: “ah, i sios stâts a divertîsi ator fin cumò e cumò tornait acà – che cuant che il paîs al vevo bisugno i eris cuissà dulà – a fâ i siôrs. Ma i sios VISITORS: no seis i benvignûts acà, prepotents”.
A nol ero coventât di nuio dî che lui a nol ero lât in ferios ma al ero lât a fâ l'emigrant; al ero dibant cirî solidarietât tra int che e murivo di fan: ogni toc di prât al ero vuardât cun curtìs e falcets, e guai tocjâ encje un metro; a si murivo cençe se e cençe ma, in mont, come ai timps dai siei vons.
E lui, a setantedoi ans, dopo uno cariero di cogo stelât par trentacinc ans, a si fasevo muardi da un fevrâr artic intant che al cirivo di sarclâ il cjamp glaciât a man suntun pindic c’al franavo a cjalâlu: no energjio, no tratuors; coltivâ i cjamps a man, come i siei vons, cun las mans che ai dolevan. Uno clapussero nêro, duro, cenço vito, ostîl, frustado di un vint glaciât. Cent metros plui abàs, dome cent metros plui abas, il teren a nol ero l'eden ma si podevo vivi un tic miei.
So nevuot al vevo la fiêro alto: al vevo cuatri mês e uno epidemio di fiêro afghano e stevo travolgint l'Europe. Lui ai timps al ero un di chei pro-vacins, ma il guviâr teo-con anti-islamic al vevo metût i vacins fôr di leç e i fruts i murivo a raps - “i levo tes mans dal Signuor”. Come un dai siei fruts, il plui dolç e delicât, Sandri, trentecinc ans prin. Biât signuor, ce ipocrita de bando dai priadis imagjinâlu c’al clamavo chei fruts che lui al vevo pensât e fat nassi.
Al vevo di pindicâsi su par ribos a cirî altri teren di coltivâ; parcè che i terens chei bons, da pè de valado, jei vevo raubâts, e polizio non d’ero a Valstuarto, figurinsi. Jei vevo raubâts cuant che i ero lâts via e - tornâts, i ero stâts pacâts quant che ju vevo domandâts indevôr. Agostin - il capo dal paîs - al ero gioven, grant e grues, trente ans, e cun dôs ciatos come sapins, e a lu vevo già bastonât doi viaçs, e lui cumò an vevo pouro. I vevo lasciât un fîl di teren subit sot dal mont Messedon, che al sietavo pazient encje lui il mâr par franâ dal dut. E al vevo di ritignîsi furtunât che i no lu vevo copât: ma des ribos che i vevo lassât di coltivâ coltivant cumò a noi freavo di nissun, e forse ai levo ben che lui ju lavorâs cumò par raubajei un deman.
Nissun al vevo di vê mai sarclât in chel puest di secui. : prin, semplicementri, nol coventavo. Al vevo dât un colp disperât, rabiôs, e invezit dal solit rumôr al ero stât surprindût di un sunôr metalic, no di cret. Ah, benon, encje cragno cumò. A si ero incugujât cun fadio, gjavantsi la sciarpo di sôro i vuoi par viodi ben: an d'ero un bidon, come chei de benzino.
Porconant, lu vevo netât cun las mans: al ero inruzinît fôr ma sierât ben. Si ero gjavât las maneços e lu vevo sgarfât par cirî uno vierziduro, cjatantla. Il cuviercli a si ero viert cuntun piçul grît metalic, e un odôr nauseabont a lu vevo travolt: odôr di vueli e di vecjo. Un vueli niari come un abis, cenço rifles, come il côr di Satana. A lu vevo cjalât par un minût, e dopo si ero fat curagjo e al vevo metût dentri uno man: al vevo strent un alc di metalic, e al vevo tratignût un crît tal tirâ fôr un fusîl de primo vuero mondiâl dal bidon. Un dai tancjs bidons di fusii e bombos platâts cuâsi doicent ans prin, ma apparentementri in perfet stât. A lu vevo cjalât disgotâ, al vevo provât a scliça il grilet: al vevo fat un CLIC fuart e sodisfat, come un gjaul sveât di un sump milenari.
A si ero cjalât ator, e a lu vevo tornât a meti dentri cun circospezion. Chê not, cul scûr, al sarès tornât a svuedâ il bidon dal so preziôs contignût che cumò al vevo cuviart cun cure: comedâ il fusîl a nol sares stât semplic. Ma pal prin viaç dopo ans, al soridevo: se un al à un baston e un altri un fusîl, cent metros i fâs uno gresso differenzo.
di Fulvio Romanin
Etichetis: Contis, Fulvio Romanin, Gjenar fantasience, Gjenar fantastic
domenica 20 dicembre 2015
LiO: Soreli jevât a mont
SORELI JEVÂT A MONT
di Raffaele Serafini
CE LIBRI ISAL?
Al è il libri jessût pe Forum in ocasion dal Premi San Simon 2015, publicât propit il 28 di Otubar e cun la opare vincidore. Il libri al à 124 pagjinis, al coste 16 euro e al à dentri 10 contis ambientadis in Friûl, 10 haiku dai poetes vielis gjaponês e 10 descrizions di mostris gjaponês cun 10 disens, che si puedin viodin ancje te cuviertine, disegnade ancje chê dal autôr.
MA CUI ISAL L'AUTÔR?
Raffaele Serafini, al è il nestri e vuestri Ostîr de Ostarie, che al à fat des contis curtis une direzion di ricercje de sô narative e al scrîf di spes di gjenar fantastic, ancje se nol dinee chei altris. Altris contis sôs si puedin cjatâ su cheste ostarie inte pagjine dal Ostîr. In bande de Ostarie, l'autôr al à ancje il blog gelostellato, par talian, e Salvadeat, par furlan. Al scrîf pensîrs e al met fotografiis suntun altri. Al à vût publicaziont se ricognossiments in concors, sedi in lenghe taliane, e cheste e je la publicazion jessude dal Premi San Simon 2015.
MA CE ISAL DENTRI, DI PRECÎS?
Dîs contis di gjenar a mieze strade tra il fantastic e il mainstream, che a tiri dongje une sugjestion ispirade a un yōkai, une figure de mitologjie di soreli jevât, e la misturin cun fats, lûcs o personaçs dal Friûl, chi a soreli a mont. Devant di ogni conte al è stât voltât par furlan un haiku, e ae fin di ogni conte, a sclarî la nature dal yōkai, une piçule descrizion (scrite di Luca Filipuzzi) e un disen dal autôr, (mateât un pôc di Gianluca Morena). Ae fin dal libri e je una zonte che e spieghe alc sui haiku, sui yōkai e e spie alc dal Friûl platât tal libri. Alc di plui, par talian, si lu cjate achì.
MA A CUI I PUEDIAL PLASÊ?
A ducj chei che a viodin il furlan tant che lenghe buine par scrivi di ogni sorte di argoment e facile di lei. A chei che ur plasin lis tradizions e il folclôr, sedi di cjase, sedi forest. A chei che ur plâsin striis, mostris, vampîrs, ma ancje emozions umanis in gjenar, dal amôr al svindic, de amicizie a tristerie. A chei che a àn voie di scuvierzi un Friûl che no simpri si cognòs, cun personaçs, lûcs e storiis che no son veris, ma a podaressin ancje seilu. E soredut ai curiôs, che dopo vê zirade la ultime pagjine a àn gust di vê ancje imparât alc.
E SE O AI VOIE DI CJOILU?
Si pues cjapâsi sù e lâ a cjoli une copie scontade drets tal paîs dal autôr, a Sclaunic, li de mercerie-tabachin Gomba, in place, (se si è fortunâts si pues ancje cjatâ cjase l'autôr, al numar 6, - o visâlu prime - e fâsi firmâ il libri).
Si lu cjate di sigure ae Librerie Friulibris, a Udin, ma ancje in altris libreriis di Udin.
Si lu cjate di sigure ae Librerie Friulibris, a Udin, ma ancje in altris libreriis di Udin.
Etichetis: Contis, Contis dal Ostîr, Lets in Ostarie, Ostîr, Raffaele Serafini
LiO: La briscje sflandorose
LA BRISCJE SFLANDOROSE
di Laurino Giovanni Nardin
CE LIBRI ISAL?
Un libri di poesiis che al è jessût tal 2015 par lis edizions Gaspari e al à vût un ricognossiment ancje in tal Premi Gozzano di Torin. Al à dentri 35 poesiis in 70 pagjinis, al coste 10euros e ogni componiment al è voltât ancje par talian, difa il titul al è La carretta sfavillante.
MA CUI ISAL L'AUTÔR?
Laurin Zuan Nardin al è un nestri preseât contecurtâr ma al è ancje di cetant timp poete. Al à vût lavorât tal mont de scuele (arlêf, insegnant di francês, dirigjent scolastic) e al à fatis publicazions sui dialets in Italie. Al cure la pagjine des recensions su La Patrie dal Friûl, al à vût vinçût il San Simon (Il cop, 2007) e publicât narative par furlan; jenfri lis altri oparis di poesie "Prime dal nuie" (2005), "Sul ôr des peraulis" (2006) "La rispueste di Caront" (2013), "Il disCORI dal timp" (2009), "Cheste voie che o vin" (2013).
MA CE ISAL DENTRI, DI PRECÎS?
Un libri di poesiis delicadis, dulà che il poete si confronte cul la peraule, doprant un stîl che al lasse in bande la metriche par cjalâ une vore di plui ae armonie e al podê de peraule. Il meti dongje che si viôt za tal titul (briscje, ven a stâ il cjaruç di puars, sflandorose, sfavillante, come il cjar di Apollo, citât a inizi dal libri) di vite di ogni dî, la poetiche dal piçul, dal biel platât, cun concets alts come il cori dal timp, o la vision dal poete, a fasin di chest lavôr une opare intense, di lei, cence nancje un dubi, par furlan.
MA A CUI I PUEDIAL PLASÊ?
A chei che i plasin lis poesiis cu lis lidrîs, e no dome cun bielis fueis; a chei che a àn a cûr la impuartance de peraule e che a àn la pazience di cirî, daûr dai componiments, citazions e armonie. A chei che ur plâs la poesie par furlan che pûr scjampant vie de tradizion e reste dentri dal troi de classicitât e si fonde su la fuarce di une peraule, ancje cuant che e je semplice.
E SE O AI VOIE DI CJOILU?
Si lu cjate sul sît de Gaspari, ma ancje su chei altris sîts dulà che a vendin libris, come ibs, libreria universitaria o libro co. Par lâ a cirîlu, basta lâ li de Friulibris o in tes libreriis e domandâ.
Etichetis: Gjenar poetic, Laurin Zuan Nardin, Lets in Ostarie
sabato 19 dicembre 2015
Il cjaliâr
Al jere une volte un cjaliâr. Un di chei che, timps in daûr, a fasevin scarpis su misure pe int. Chest cjaliâr al jere brâf, une vore brâf. Al faseve scarpis bielononis, lustris, comudis, pratichis, resistentis a la ploie e al soreli e parfin a la nêf. E ducj a lavin li di lui par fâsi fâ lis scarpis gnovis.
Al vignive chel dal lat e i diseve: ‘mestri cjaliâr, mi fasêso lis scarpis?’ e lui lis faseve.
‘Trop costino?’ al diseve chel dal lat. E lui al rispuindeve: ‘une cite di bon lat par dute la mê famee, un an di lunc’. ‘Dacuardi’.
E vignive la siore paruchire e domandave: ‘mestri cjaliâr, o volarès tant di vê un pâr di scarpis blu e zalis cu lis coreis verdis e rossis’ e lui lis faseve. ‘Trop costino?’ e diseve la paruchire. E lui al rispuindeve: ‘un bon tai di cjavei pai oms e une mitude in plee pes feminis di famee par dut un an’. ‘Dacuardi’.
Al vignive il marangon e al voleve un pâr di scarpuncins par lavorâ cui pîts cjalts, cuant che al lave a taiâ lens intal bosc, pal so lavoratori. E ju otignive. ‘Trop costino?’ ‘Lens par scjaldâmi la cjase dut l’Unvier’ ‘Dacuardi’.
La innomine dal brâf cjaliâr e cresseve simpri di plui e simpri plui brâf lui al deventave intal so mistîr.
Fin che il re di chel paîs al ven a savê ancje lui di chest artesan cussì babio. E al va a cjatâlu.
- Bundì, cjaliâr - i dîs il re
- Bundì, maestât - al rispuint il cjaliâr
- Mi àn dit che tu tu fasis scarpis bielononis
- O fâs miôr che o pues, maestât
- Mi fasaresistu un biel pâr di scarpis? Un par me. un pe regjine, un pe principesse e un pal princip?
- Sigûr, maestât, al è un onôr, cun plasê, cun tant plasê.
E al si met a la vore.
Ma un pinsîr lu tormente. Ce varaio di domandâi al re, par ricompense dal gno lavôr pai cuatri pârs di scarpis?
Ce podaressie dâmi il re? Lat no, lens no...e no podarai mighe domandâi di taiâmi lui i cjavei! ce podevial dâ un re?
E rive la zornade stabilide par consegnâ lis scarpis regâls. I re al ti rive cun dute la famee reâl. A provin lis scarpis, lis scarpis a van ben, a son preseadis, ducj contents. Contente la principessine, content il principin, contente la regjine, content il re. Ducj.
Il cjaliâr al è un tichinin sulis spinis. Oh! no pes scarpis che al à fatis, no! Chês a son ben fatis, al è sigûr dal so fat, sigûr de sô vore, al sa di vê lavorât di gale, tant che simpri, no, plui di simpri!
Al è preocupât parvie che nol à ancjemò decidût ce che al à di domandâi al re.
Ma il re e la sô famee no pain un biel nuie di nuie. A cjapin sù, a jessin, a montin su lis carocis, a saludin.
1.
Cuant che al viôt che il re al va pes sôs cence preocupâsi di paiâ, il cjaliâr, cun buine maniere, i domande di podê dîi une peraule e il re al consint.
- Maestât - al dîs il cjaliâr – Maestât... jo o ai lavorât dûr par chestis scarpis, o ai comprât il materiâl... no crodêso che o varessis alc di dâmi?
- E ce? – al domande il re.
- Eco... jo no sai ce – al dîs il cjaliâr... jo no sai ce, propi no savarès.
- E alore, se no tu sâs, ce venstu a domandâmi!? – al rispunit il re cence creance. E al va vie pes sôs.
2.
Cuant che al viôt che il re al va pes sôs cence preocupâsi di paiâ, il cjaliâr, cun buine maniere, i domande di podê dîi une peraule e il re al consint.
- Maestât - al dîs il cjaliâr – maestât... jo o ia lavorât dûr par chestis scarpis, o ai comprât il materiâl... no crodêso che o varessis alc di dâmi?
- No, no crôt – al rispuint il re.
E vie lui, cun dute la famee.
3.
Cuant che al viôt che il re al va pes sôs cence preocupâsi di paiâ, il cjaliâr, cun buine maniere, i domande di podê dîi une peraule e il re al consint.
- Maestât - al dîs il cjaliâr – maestât...jo o ia lavorât dûr par chestis scarpis, o ai comprât il materiâl... no crodêso che o varessis alc di dâmi?
-Tu âs za vût vonde di lavorâ pal to re e pe sô famee - al rispuint il re.
E vie lui, cun dute la famee.
4.
Cuant che al viôt che il re al va pes sôs cence preocupâsi di paiâ, il cjaliâr, cun buine maniere, i domande di podê dîi une peraule e il re al consint.
- Maestât - al dîs il cjaliâr – Maestât... jo o ai lavorât dûr par chestis scarpis, o ai comprât il materiâl...
- E alore?
- E alore… o viôt che no vês intenzion di dâmi nuie.
- Esat.
- Ben. Chel dal lat mi dà il lat, la paruchire mi taie i cjavei, il marangon al mi dà lens. A son dutis personis utilis.
- E alore?
- A riviodisi, maestât
5.
Cuant che al viôt che il re al va pes sôs cence preocupâsi di paiâ, il cjaliâr, cun buine maniere, i domande di podê dîi une peraule e il re al consint.
- Maestât - al dîs il cjaliâr – Maestât... jo o ia lavorât dûr par chestis scarpis, o ai comprât il materiâl...
- E alore?
- E alore....no stait a insisti, maestât, no acetarai nuie di Vô, nancje se o volessis dâmi... ce saio jo... se o volessis dâmi un mercedi... no, nuie, no acetarai nuie.
- Ah, ben – al dîs il re – no vevi intenzion di insisti.
E vie lui cun dute la famee.
6.
Metile tu, come che ti va ben.
7.
Meteitle vualtris, come che us va ben.
8.
Siet a son vonde.
di Laurin Zuan Nardin
Etichetis: Contis, Flabis, Gjenar ironic, Gjenar sociâl, Laurin Zuan Nardin
Iscriviti a: Coments al post (Atom)


c: text/html

text:
nissun al pues
figurâsi ce che o dîs cuant che o stoi cidine / cui che o viôt cuant che o
sieri i voi / ce che o cîr lassant libaris lis mans. /
lôr e pensin di savêlu:
e jo ur al lassi crodi / e intant o diven
(Joumana Haddad, poete
arabe libanese, nassude tal 1970)
***
mês di timôrs, di pinsîrs, di
sperancis in spiete. e vuê di sotvôs la reson e ven fûr di bot, de comari: une frute. tal pais, la gnove si spant intun
sclop: Aghite e à comprât une frute!
cjampanutis di sant
Lenart / sunàit di fieste e sunàit fuart / che i vuèstris glons a mil a mil / si
spandin vie pal alt dal cîl.
par un pôc, chê creature e sarà solementri frutine. ma e cres tal so just, fin che
devente di prin femenute, daspò une frutate. la diference al è il disvilup:
maravee de esistence a proponi avignî. e po vie di corse a traviersâ dut il tai,
framieç fantate e une femine: val di fidance che jemple ogni
ore. cjadin plen di insiums di là di ogni vêr. prin che si olsi a cjapâ sù di
bugade, il non di morose: gloriôs
chel moment. no di scugnî, che si nol sucêt si ferme a vedrane, rebeche. cuant che invezit si invere, la mame apaiade e cisiche:
mê fie e je imprometude (di lì si môf
ancje il riscjalt dal morôs: dal sforadi la
mê fantate, al braurôs la mê biele).
e dopo un pressapôc: nuvice.
finide. suiade li.
che po e torne par simpri tal regjistri di femine: o ben la mê femine. cualchi volte parone:
a dismeti un intric cence cjapâ sù caric. la parone mi spiete, par lassâ la compagnie stufadice. la mê parone no vûl, par no fâ chel che
no i va.
tant e tant lis vicendis di vite, di vuere e di solitudin,
di concuistis e di abandon, di soferencis e di apaiaments, e an dât a chê femine mût e reson par dispatussâsi:
e lu à fat, plui in là di ogni definizion conferide. ancje se no
simpri e à rivât a cjoli la volte.
disvoluçant l’estetiche, une femine brute e je une crodie. une biele, un sclopon. cui che nol vedi in costum
la buine creance, al jeve il concet di biele passare, biele parussule.
o a rût di filât, biele frice. chel
che invezit al manten elegance intal gust, al dîs: ce pipine! ma bisugne sclarî, che pipine, in sens stret, e je la lûs
dal voli o ben il neri dai voi. ma
ancje un zugatul. in sens larc invezit, e stâ par cjoche, bale, çusse, plombe. e in costrut figurât par inamorament. afinitât casuâl.
sul plan afetîf, une femine sensibile e je une dolce di cûr. sul plan etic, chê
costumade e je une di sest. se il
riferiment al è il costum, a une che sta daûr a la mode, si dîs galandine.
a la masculine: bagarine. chê che fos
incostante e sarès svolarine: sei in
sens di pavee (di un flôr a chel
altri) che in chel di âf regjine (che
si môf cun ardiment). si po e zonte plui olse, e je une cjavale. dant spali a lis liparis di
meti peteç: deventant fevelade
sul plan de morâl batude a peraulis. e
si no scolte conseis e judizis a rivuart di reputazion, chês subite, di orloi,
jù a dî che e à pierdût un fier: che une brave fantate e
dopre par gucjâ. cence, no si cumbine nuie (diu-nus-vuardi). o miserie e
disdite, o travai e sfortune - ma la vevin visade - e si cjate cumò a sei une malmari (malpari nol esist: nancje sul
dizionari, pûr se al à vût une part decisive)
avonde ? ma lafè no !
di chi indenant dut in rive jù: svualdrine, sdrondine, scrove. a secont de trasgression e la
misure dal pecjât, fate di ognidun in judizi.
al mancjarès un non. ma di cuant che il plui grues
articulist di cheste Italie, lu à slargjât a dut il popul intal sproc “o sin ducj putanis” l’apelatîf al à
cjatât une sô promozion spirituâl prin che morâl.
rivin alore, al grop plui penç: purcite! ma no riferît al
agjî come prestadore di deliziis a pet di un paiament. no! ma in cuant
praticant cun plasè. une vergogne par chês che no vedin mai cjapât gust a l’om
(nancje magari par colpe lôr). o par chei oms che non ur plasi disgludâ ogni
ingôs, tignint intal braç une femine, figotanti ogni plee.
chei che invezit chel gust lu an a tîr, a puartade di man,
chei e san ben, la gaudie (e il torment) il dolç (e il tuessin) la glorie (e
l’infier) di volê ben a une ishà :
che ish di bessôl al è dome un éshekh .
par chest si viôt, ogni dî, al è simpri un éshekh che al mace une ishà.
°°°

robotstxt: allowed

filter: keep


text:
venerdì 11 marzo 2016
La sentinele
3 coments:
- gelo stellato ha detto...
-
E cheste e je la seconde Conte dal Contecurte day che o publichin, butade fur subit, ma une vore biele...
Bulo, il nestri famei!
- 11/03/16, 10:01
- Yaio ha detto...
-
O ai cognossût un cjargnel ch'al jere lât aventi-jù a fâ le naie e il so marum m'al ricuarde leint chiste conte ben scrite. Juste ne piçule robute te ultime rie: "Che o chel"? Pal mitraiament. Un salût
Jaio
- 11/03/16, 11:15
- Luciano Marinig ha detto...
-
Conte che fas pensa parsore,purtrop il valor de piel di ognidun di no al è plui grant di chel di chel altri, e no sin no a volelu, senò tant il spirt di sorevivence. Lussian
- 11/03/16, 14:32


text:
Judite
Judite al e un libri biblic (plui precisementri dal Vieli Testament) deuterocanonic, parcè ch'al è scrit in part par ebraic e in part par grêc. Si pense che l'originâl al fos dut par ebraic o par aramaic.
La storie[cambie | modifiche il codiç]
Il generâl assîr Oloferne, in marce par concuistâ Israel, al rive ale citât di Betulie, che e ven assediade. La biele vedue Judite, d'acuardi cui cjâvs dae citât, e jes dale citât e e va tal campament di Oloferne, disind di jessi une spie. Passât cualchi dì, e rive a fa inamorâ di sè Oloferne e a falu incjocâ. Cul generâl in ches condizions, nol è dificil par je copalu. I soldâts assîrs si inacuarzin di ce esâl sucedût dome cuant che Judite e je bielza scjampade inta citât; cence il lôr generâl a son clamâts di pôre e a vegnin facilmentri sconfits dal popul ebraic clamât in frete dai cjâvs di Betulie a unisi cuintri i invasôrs .
Interpretazions[cambie | modifiche il codiç]
La istorie no à un fonz storic precîs (salacor, daspò dal esili babilonês, ma a son imprecisions); chest nus fas capî che e je state scrite plui cul intent di jessi une istorie edificant, che no cun chel di tramandâ un fat storic. Za dal non da la protagoniste o podìn capî alc: "Judite" al starès a indicâ una femine ebraiche in gjenerâl, la "judee" par ecelence (te lidrîs o podìn ricognossi chê di un dai nons dal popul ebraic): un model che, secont la intenzion dal autôr, al varès di jessi imitât. Ancje il non da la citât (salacor inventade) dulà che e acjat la vicende, "Betulie", al sarès un simbul: al po significâ sei "cjase da lis vergjinis", sei "cjase dal Signôr".
Di notâ al è il fat che Diu al jude il so popul par mieç di una femine (insolit par un test concepît te antichitât); cun chest l'autôr al vul probabilmentri mostrâ la potence divine.


text:
Tachin cun RITMO!
Che però, vignint dal grêc rithmos, te forme furlane corete al è RITMI.
Cheste forme culte e va ben se si fevele di fenomens di fisiche, ma in altris situazions o podìn ancje cirî altris soluzions, ve ca cualchi esempli:
ANDE: E je une conte cuntune ande in cressi che e cjape il letôr.
BOT: I doi bûs a levin indevant simpri cun chel bot (citant la grande scritore Maria Forte).
PAS: Cjaminâ cun pas svelt.
PONT: Di rive in sù si à di cjapâ un pont e lâ dilunc cun chel, che se no si strachisi e vonde (cemût che nus segnale l’amì Sandri Pian).
UCE: Il lavôr al va indevant di buine uce.
E se cualchidun a 'nd à altris che lis zonti tai coments!
dal Camarîr de Ostarie


text:
lunedì 25 maggio 2015
venerdì 8 maggio 2015
venerdì 1 maggio 2015
Mostre Gnognosaurs
I GNOGNOSAURS di DREE VENIER
IN MOSTRE TE BIBLIOTECHE PASOLINI
DI PASIAN DI PRÂT
In colaborazion cul mensîl par furlan «La Patrie dal Friûl»
SCREE sabide ai 02 di MAI aes 11.00 di matine
Al sarà presint l’autôr che al dissegnarà i Gnognosaurs sul moment
In mostre lis taulis origjinâls de storie «A vore» gjavade fûr dal ultim libri dai Gnognosaurs «THE BEST(iis)» (ed. La Patrie dal Friûl, par vêlu scriveit a info@lapatriedalfriul.org)
Mostre vierte dai 2 di MAI ai 5 di JUGN 2015
oraris : lun, mar, joi, vin 14.30-18.30
joi, vin 10.00-12.00 sab 08.30-12.30
Pubblicato da Lorele a 03:30 Nessun commento:
Iscriviti a: Post (Atom)


text:
Wat
Il wat (simbul: W) al è la unitât di misure de potence dal Sisteme Internazionâl.
Tabele dai contignûts
Definizion[cambie | modifiche il codiç]
Un wat al corispuint a 1 joule al secont (1 J/s) o, in unitâts eletrichis, 1 voltampere (1 V · A).
In tiermits eletrichis al significhe:
Origjin[cambie | modifiche il codiç]
Il wat al cjape il non da James Watt par il sô contribût tal disvilup de machine a vapôr: e e fo adotât par la prime volte tal 1889 al secont Congrès Britanic dal Avanzament de Sience. Al è jentrât tal SI cun la decime prime Conference Internazionâl des pesis e misuris, tal 1960.
Unitâts derivadis[cambie | modifiche il codiç]
Il wat, misure di potence, nol à di jessi confondût cul watore ch'al è une misure di energjie. Cheste ultime e corispuint a 3600 joule, no aparten al SI, parcè che conten la misure dal timp in oris, e e je par ordenari utilizade par la tarifazion de energjie stesse.
Partant, une lampadine che e supe 100 W in dôs oris e consume 200 Wh (720 000 J).
In eletrotecniche si doprin par ordenari ancje il VA (voltampere) e il VAR (voltampere reatîf) come unitâts di misure rispetivementri de potence aparente e de potence reative. Chestis dôs unitâts a corispuindin al watt, ma il lôr ûs al è justificât dal fat che a indichin grandecis che no puedin jessi somadis diretementri.
Multiplis e sotmultiplis[cambie | modifiche il codiç]
Uns dai multiplis e sotmultiplis dal wat plui utilizâts:


text:
La comunicazion dal prin ministri britanic Gordon Brown che lis prossimis elezions gjenerâls si davuelzaran ai 6 di Mai e à di fat inviât la campagne eletorâl intal Ream Unît. Une campagne che, cun dute probabilitât, e sarà centrade su tematichis economichis e sui tais aes spesis publichis. Se i Laburiscj a domandin ai eletôrs une conferme par continuâ il lavôr fat fin cumò, i Conservadôrs si proponin par inviâ une partence gnove e i Liberâi Democratics a declarin di jessi la vere fuarce dal cambiament. I prins scandais publicâts dai gjornâi a dan i Conservadôrs tra il 37 e il 41%, i Laburiscj tra il 29 e il 33%, e i Liberâi Democratics tra il 17 e il 21%. Dai 650 puescj a disposizion in Parlament, 59 a saran decidûts in Scozie e 40 di Gales. Ancje alì, duncje, e je tacade la mobilitazion des fuarcis politichis. Il prin ministri scozês Alex Salmond, che al vuide il Scottish National Party, e il segretari dal Plaid Cymru, Ieuan Wyn Jones, si son presentâts adun par sburtâ i eletôrs a dâi plui fuarce ai lôr partîts, presentâts come i unics in stât di difindi pardabon a Londre i interès de Scozie e dal Gales. E il lôr pês al podarès in efiets aumentâ tal câs che si rivi a di un Parlament là che nissun partît al à une maiorance assolude, cemût che di plui bandis si previôt. Tun câs dal gjenar, di fat, i vôts dal SNP e dal Plaid Cymru a podaressin jessi decisîfs par tignî sù un guvier. Une ipotesi che par cumò e ven dineade sei dai Conservadôrs che dai Laburiscj, ma che si rivarà a pesâle pardabon dome dopo dal vôt. I doi partîts nazionaliscj, par intant, a disin che, tal câs di tais ae spese sociâl, a saran lis unichis fuarcis a fâi cuintri ae riduzion di puescj di vore, scuelis e ospedâi in Scozie e in Gales: lis areis mancul impuartantis par Londre e lis primis a riscjâ il tai cemût che si à za viodût in passât. Intes elezions stadis, in Scozie a jerin stâts elets 41 parlamentârs laburiscj, 11 liberâi democratics, 6 nazionaliscj scozês e dome un conservadôr. Cumò, a front des dificoltâts dal Labour e de scjarse simpatie dai scozês pai Tories, a profitâ de situazion a podaressin jessi i Liberâi Democratics o l’SNP. In Gales, invezit, la partide e je une vore plui vierte.
Font: BBC, 06/04/10


text:
Torah
Torah (ebraic: תּוֹרָה ) e je une peraule ebraiche che al vûl dî "leç" o insegnament.
Seont l'Ebraisim al pues indicâ:
- i prins cinc libris dal Vieli Testament (il Pentateuc cristian, peraule che invezit al ven dal grêc), che secont la tradizion a forin dadis a Mosè di bande di Diu su la mont Sinai.
- la leç ebraiche in sens plui gjenerâl. Plui di precîs, di dopre il tiermin Torah shebiktav (ven a stâi "La leç che e je scrite") par indicâ i cinc libris dal Pentateuc e il tiermin Torah shebehalpeh par indicâ dutis lis tradizions orâls codidificadis sucessivementri.
I libris de Torah a son:
- Gjenesi (Gen) (בראשית, Bereshit: "In principi...")
- Esodo (Es) (שמות, Shemot: "Nons")
- Levitic (Lv) (ויקרא, Vayikra: "E lui al clamà...")
- Numars (Nm) (במדבר, Bamidbar: "Tal desert..."), e
- Deuteronomi (Dt) (דברים, Devarim: "Peraulis", o "Discors")
(I nons ebraics a son cjapâts des peraulis iniziâls dal prin versets dai rispietîfs libris. Cjale, par esempli, Gjenesi 1:1.)
E je consuetudin finî la leture de Torah intun an e par chest e je sudividude in 54 parashoth, (plurâl di parashà, ven a stâi "porzion") al numar des sabidis intun an. Lis parashoth a cjapin il non de prime o ben di une des primis peraulis cun cui a scomencin.
Vôs leadis[cambie | modifiche il codiç]
Leams esternis[cambie | modifiche il codiç]
- (furlan) La bibie par furlan


text:
Lombardie
La Lombardie e je une regjon da la Italie dal Nord che e à 9 milions di abitants. E cunfine a Nord cu la Svuizare, a soreli jevât cul Venit e il Trentin-Sud Tirôl, a Sud cu la Emilie-Romagne e a soreli bonât cul Piemont. Il cjâf lûc al è Milan.
Tabele dai contignûts
Teritori
Scuasit la mitât dal teritori de regjon al è plan, traviersât da desenis di flums, includût il flum plui lunc de Italie, il Po. Il restant toc al è montagnôs, con pics che a rivin a 4.000 metris, e in minime part colinâr (cirche un otâf).
I lâcs a son logâts intes zonis prealpinis e a son numerosis: il plui grant di ducj al è il Garde clamât ancje Benaco, al confin con Trentin-Alt Adis/Sud Tirôl e Venit, che si slargje par 370 km². Altris lâcs a son il Lâc Maiôr (Verban), il Lâc di Como (Lario) e il Lâc d'Iseo (Sebin).
Storie
Economie
La Lombardie e je une des regjons plui industrializadis de Italie e de Europe.
L'agricolture e je une vore svilupade e cuntune buine mecanizazion. I prodots a svariin dai cereâi (blave, soie, forment etc.) al vin, fintremai foraç, par il disvilup dai arlevaments di nemâi e purcits.
L'industrie, soredut inte provincie di Milan, e je prospare: i setôrs plui disvilupâts a son il metalmecanic e eletronic.
Graciis ae impuartance de citât di Milan, ancje il terziari al à un pês rilevant inte economie dal teritori: finance (Milan e je la sede de Borse taliane), comerci e turisim (art, storie, montagnis e lâcs) a son simpri plui significativis.
Traspuarts
Politiche
President
Vizi President
- Viviana Beccalossi - agricolture
Assessôrs
- Giancarlo Abelli - famee e solidarietât sociâl
- Davide Boni - teritori e urbanistiche
- Massimo Buscemi - rêts e servizis di publiche utilitât e disvilup sostenibil
- Raffaele Cattaneo - infrastruturis e mobilitât
- Luciano Bresciani - sanitât
- Romano Colozzi - financis e rapuarts istituzionâi
- Massimo Corsaro - industrie, piçule e medie imprese
- Franco Nicoli Cristiani - comerci e fieris
- Lionello Marco Pagnoncelli - ambient
- Massimo Ponzoni - protezion civîl e polizie locâl
- Pier Gianni Prosperini - zovins, sport, promozion ativitât turistiche
- Gianni Rossoni - istruzion, formazion e lavôr
- Mario Scotti - cjase e operis publichis
- Domenico Zambetti - artesanât e servizis
- Massimo Zanello - culturis, identitâts e autonomiis de Lombardie
President dal Consei Regjonâl
La sede aministrative de Regjon al è il Forecîl Pirelli, che si cjate a Milan, dongje da la stazion centrâl.
Viôt ancje
Leams
- (talian) Sît ufiziâl de regjon


text:
Intant
di une manifestazion publiche il consul spagnûl a Perpignan, Gauden
Villas, al à dite aes autoritâts locâls di finîle di compagnâ il
non de lôr citât cul adietîf “catalane” e di clamâle dome
“francese”. Di agnorums la citât, capitâl di chel toc di
Catalogne cjapât dentri tal stât francês, si presente cul slogan
di “Perpignà la catalana”: definizion che però il rapresentant
diplomatic e membri de diestre spagnoliste al fâs fature a gloti.
Dopo vê ricuardât al consul spagnûl di no impaçâsi in cuistions
che no son di sô competence, lis autoritâts di Perpignan lu àn
invidât, se propit i ten, a trasferîsi intune citât plui
“francese”.
Font:
Jornalet,
02/05/15


text:
Il
gnûf guvier de Comunitât Valenziane al à chê di cambiâ in
maniere radicâl la politiche tai confronts de lenghe proprie rispiet
al esecutîf stât. I ponts centrâi di cheste azion a son stâts
presentâts intune conference stampe che si è tignude ai 24 di
Setembar. La prioritât e sarà chê di sburtâ il catalan (achì
clamât par solit valenzian) inte aministrazion publiche, là che si
vûl che al deventi la lenghe di ûs normâl. Si intint però
promovilu ancje intal setôr privât là che si pense a marcjis di
cualitât o ben a facilitazions pes realtâts economichis che a
doprin cheste lenghe intai lôr rapuarts aziendâi, cui clients e cul
public. Si ponte ancje a tornâ a inviâ i rapuarts cu la Academie
Valenziane de Lenghe, cu lis universitâts e cul Consei Valenzian de
Culture, in plui di judâ lis associazions impegnadis pe lenghe e i
uficis linguistics des aministrazions locâls. Par chel che al
rivuarde il sisteme scolastic no si à ancjemò anticipât nuie,
ancje se si intint vierzi un confront cui esperts dal setôr. In
gjenerâl, l’intindiment al è chel di saborâ dute la popolazion a
cognossi cuatri lenghis: catalan, castilian, inglês e une altre
lenghe internazionâl.
Font:
Valencia Plaza,
24/09/15


text:
Redadeg
a di da di, o sei la corse
bretone pe lenghe, e je rivade chest an ae sô cuarte edizion.
Ispirade ae Korrika
basche, la manifestazion e scjavace dute la Bretagne dilunc di un
percors di passe 1.500 chilometris cun partence ai 24 di Mai e finâl
ai 31 di Mai. La corse, che si calcole che chest an e clamarà dongje
sù par jù 10 mil personis, e je compagnade di cetancj events
culturâi e musicâi inmaneâts des aministrazions e des associazions
locâls. I bêçs tirâts sù cun cheste iniziative a laran metât pe
rêt des scuelis bretonis Diwan e il rest par finanziâ siet progjets
par promovi la lenghe proprie framieç de zoventût bretone. A
partecipâ ancje dal pont di viste economic ae manifestazion a son
ancje un centenâr di comuns.
Font:
Agence Bretagne Presse, 19/05/14


text:
Il prin di Març une cuindisine di
militants curdis e à inviât un siopar de fam a Strasburc cuintri de repression
brutâl che la Turchie e met in at su la popolazion e su lis organizazions
politichis e culturâls dal Kurdistan. Lis organizazions curdis a ricuardin che,
dome intal 2011, il guvier di Ankara al à fat impresonâ 12 mil opositôrs
politics. Dopo passe cuarante zornadis di siopar de fam diviers dai militants
che a partecipin ae proteste si cjatin in condizions critichis e a son stâts
ricoverâts in ospedâl.
La azion di Strasburc e va a zontâsi ai siopars de fam a
stafete puartâts indenant in diviersis citâts europeanis e a chel tacât ancjemò
ai 15 di Fevrâr di uns 400 presonîrs politics sierâts intes galeris turchis. La
decision di puartâ il siopar de fam ancje a Strasburc e à chê di stiçâ lis
autoritâts europeanis a fâ sintî la lôr vôs su la cuistion curde, rapresentade
benon dal destin dal leader dal PKK, Abdullah Öçalan, che di tredis agns si
cjate impresonât intun centri di massime sigurece e che di passe vot mês nol
pues ricevi nancje lis visitis di avocats e familiârs. Chel istès il Comitât
european pe prevenzion de torture al à anulât l’incuintri cu la delegazion
curde programât pai 11 di Avrîl cu la motivazion che no puedin acetâ la
“pression” rapresentade dai siopars de fam. Une rispueste che e à mandât in
bestie i delegâts curdis che si domandin cemût mai che lis autoritâts
europeanis no àn invezit problemis a cjatâsi cun chês turchis cundut des
“pressions” di dute altre nature che a van dilunc a meti in at cuintri di ogni
spazi politic, culturâl e sociâl inviât in Kurdistan.
Font: UiKi, 12/04/12


text:
Romanie: la ALE e domande la autonome pe Transilvanie
Daspò di une visite dai siei rapresentants in Romanie, la Aleance Libare Europeane (ALE / EFA), che e met adun diviers partîts indipendentiscj e nazionalitaris europeans, e à domandât che i vegni ricognossude la autonomie ae Transilvanie, in maniere di judâle ancje tal procès di integrazion europeane. In particolâr e coventarès – a àn dite i rapresentants de ALE – une autonomie speciâl pe regjon a maiorance ongjarese dal Székelyföld.
Font: Món Divers, 08/07/08


text:
Lets in Ostarie:
SORELI JEVÂT A MONT
di Raffaele Serafini
CE LIBRI ISAL?
Al è il libri jessût pe Forum in ocasion dal Premi San Simon 2015, publicât propit il 28 di Otubar e cun la opare vincidore. Il libri al à 124 pagjinis, al coste 16 euro e al à dentri 10 contis ambientadis in Friûl, 10 haiku dai poetes vielis gjaponês e 10 descrizions di mostris gjaponês cun 10 disens, che si puedin viodin ancje te cuviertine, disegnade ancje chê dal autôr.
MA CUI ISAL L'AUTÔR?
Raffaele Serafini
, al è il nestri e vuestri Ostîr de Ostarie, che al à fat des contis curtis une direzion di ricercje de sô narative e al scrîf di spes di gjenar fantastic, ancje se nol dinee chei altris. Altris contis sôs si puedin cjatâ su cheste ostarie inte pagjine dal Ostîr
. In bande de Ostarie, l'autôr al à ancje il blog gelostellato
, par talian, e Salvadeat
, par furlan. Al scrîf pensîrs e al met fotografiis suntun altri
. Al à vût publicaziont se ricognossiments in concors, sedi in lenghe taliane, e cheste e je la publicazion jessude dal Premi San Simon 2015.
MA CE ISAL DENTRI, DI PRECÎS?
Dîs contis di gjenar a mieze strade tra il fantastic e il mainstream, che a tiri dongje une sugjestion ispirade a un yōkai, une figure de mitologjie di soreli jevât, e la misturin cun fats, lûcs o personaçs dal Friûl, chi a soreli a mont. Devant di ogni conte al è stât voltât par furlan un haiku, e ae fin di ogni conte, a sclarî la nature dal yōkai, une piçule descrizion (scrite di Luca Filipuzzi) e un disen dal autôr, (mateât un pôc di Gianluca Morena). Ae fin dal libri e je una zonte che e spieghe alc sui haiku, sui yōkai e e spie alc dal Friûl platât tal libri. Alc di plui, par talian, si lu cjate achì
.
MA A CUI I PUEDIAL PLASÊ?
A ducj chei che a viodin il furlan tant che lenghe buine par scrivi di ogni sorte di argoment e facile di lei. A chei che ur plasin lis tradizions e il folclôr, sedi di cjase, sedi forest. A chei che ur plâsin striis, mostris, vampîrs, ma ancje emozions umanis in gjenar, dal amôr al svindic, de amicizie a tristerie. A chei che a àn voie di scuvierzi un Friûl che no simpri si cognòs, cun personaçs, lûcs e storiis che no son veris, ma a podaressin ancje seilu. E soredut ai curiôs, che dopo vê zirade la ultime pagjine a àn gust di vê ancje imparât alc.
E SE O AI VOIE DI CJOILU?
Si pues cjapâsi sù e lâ a cjoli une copie scontade drets tal paîs dal autôr, a Sclaunic, li de mercerie-tabachin Gomba
, in place, (se si è fortunâts si pues ancje cjatâ cjase l'autôr, al numar 6, - o visâlu prime - e fâsi firmâ il libri).
Si lu cjate di sigure ae Librerie Friulibris, a Udin, ma ancje in altris libreriis di Udin.


text:
Calendari ebraic
I Israelitis a dopravin un calendari basât su le lune.
Un an al jere fat di dodis mês lunârs e al veve cirche undis dîs mancul dal an solâr.
Par compensâ la diference a vignivin zontâts cetancj dîs ogni an o un mês ogni cetancj ains.
I nons dai mês a jerin:
Tabele dai contignûts
NISAN (Abib)[cambie | modifiche il codiç]
Prin mês lunâr dal calendari sacri ebraic e al corispuindeve a un toc di març e di avrîl dal nestri calendari. Al jere un mês avonde frêt e al coincideve cu la fin de stagjon des ploiis. Inte riviere si scomençave za la seseladure dal vuardi.
Il cutuardis di chest mês Jesus a si riunì cui dodis apuestui pe celebrazion de ultime cene, prime di murî.
IYYAR (Ziv)[cambie | modifiche il codiç]
Non dal secont mês lunâr dal calendari sacri ebraic. Al corispuint a un toc di avrîl e di mai dal nestri calendari. Al jere clamât ancje "ziv" che al significhe "lusorôs" parcè che al jere il mês de sfloridure. A si scomençave la seseladure dal forment.
In chest mês [srwwj
SIVAN[cambie | modifiche il codiç]
Tierç mês lunâr dal calendari sacri ebraic e al corispuindeve a un toc di mai e di jugn dal nestri calendari. A jere l'inizi de stagjon sute. A si tiravin su i fîcs primiedis e di lunc la riviere ancje i miluçs.
In chest mês, la seste zornade, a si celebrave la fieste de Pentecostis.
TAMMUZ[cambie | modifiche il codiç]
Non dal cuart mês lunâr dal calendari sacri ebraic e al corispuindeve a un toc di jugn e di lui dal nestri calendari. Al è avonde curiôs che i ebreus a doprassin chest non, parcè che Tammuz al jere il non di une divinitât di Babilonie, e partant pagane par lôr. Forsi parcè che in chel periodi i ebreus a jerin un popul sotan e partant costrets a vê relazions cun potencis forestis.
Al jere il mês che al coincideve cun il periodi da cressint calôr estîf. Su lis vîs e començave a madurî la prime ue.
AB[cambie | modifiche il codiç]
Non dal cuint mês lunâr e al corispuint a un toc di lui e di avost dal nestri calendari. Il significât dal non al è dubiôs, parcè che inte scrituris al è simpri nomenât come "cuint mês". Al è il mês plui cjalt dal an e in chest periodi a començavin lis vendemis.
ELUL[cambie | modifiche il codiç]
Non dal sest mês lunâr e al corispuint a un toc di avost e di setembar dal nestri calendari. Al jere il mês che al puartave a concludi la stagjon estive. In chest periodi e jere ancjemò in côrs la vendeme e viers la fin dal mês al jere bielzà pront il vin gnûf. A si tiravin sù in chest periodi ancje i datui e i fîcs.
TISHRI (Etanim)[cambie | modifiche il codiç]
Intal calendari ebraic al jere il setim mês corispuindint a un toc di setembar e di otubar dal nestri calendari. Il non al significhe "inizi dal an" di fat al jere pai ebreus il prin mês dal an sacri. Al jere il timp intal cuâl a començavin a colâ lis primis ploiis e ancje cuant che si scomençavin lis primis araduris.
HESHVAN (Bul)[cambie | modifiche il codiç]
Otâf mês dal calendari sacri lunâr e al corispuindeve a un toc di otubar e di novembar dal nestri calendari. Il tiermin al significave "prodot". Al jere un mês de sierade e in chest periodi a si semenave vuardi e forment e inte Galilee a si tiravin sù lis ulivis. Al scomençave ancje il ritirament dai greis al cuviert.
CHISLEV[cambie | modifiche il codiç]
Non dal novesim mês lunâr ebraic corispuindint a un toc di novembar e di dicembar dal nestri calendari. Al jere un mês invernâl, une vore frêt e ploiôs.
TEBET[cambie | modifiche il codiç]
Non dal decim mês lunâr ebraic corispuindint a un toc di dicembar e di zenâr dal nestri calendari. Po stai che il non al vegni fûr da "infondâsi". Si da il câs che lis bondantis ploiis in chest periodi a rindevin il teren pantagnôs. Ancje se no di spes lis stradis a podevin jessi blocadis par vie di neveadonis. Il fat che chest mês nol fos adat par viazâ e ancje un mês durant il cuâl i pastôrs no varessin tignût lis lôr mandriis al viert di gnot, al fas suponi a cualchidun che nol po jessi stât il mês in cui al è nassût Jesus.
SEBAT[cambie | modifiche il codiç]
Non dal decimprin mês lunâr dal calendari sacri ebraic e al corispuindeve a un toc di zenâr e di fevrâr dal nestri calendari.
Al jere il periodi di cirche metât unvier. Un mês avonde ploiôs, ma za i mandolârs a començavin a sflorî e a anunciâ la vierte.
ADAR[cambie | modifiche il codiç]
Non dal decimsecont mês lunâr dal calendari sacri ebraic e al corispuindeve a un toc di fevrâr e di març dal nestri calendari.
E finive le stagjon invernâl e intes planis cjaldis a si tiravin jù i narançs e i limons.


text:
18 nov 2007
I vôi dai furlans
Da brâfs furlans o vin plui elegance in tal ridi di nô stès che forsit duç chei âltris talians ma ancje chê di criticâ a zero dut chel ch'al nus passe enfre i vôi e lis vorêlis e spès, juste par dî ce ch'o no vin il coragjo di fâ come chei âltris par vie de nestre culture e des nestris tradizions.
Forsit parcé che zà da piçui, mostrâ sensibilitât al é come mostrâ un andicap e che tignî par un ch'a nol é de stesse famee a nol sta ben.
Forsit parcé che o vin chiste manie di ridi e deridi dut ce ch'al é serio ch'o savin esi serios dome cuant ch'o vin di fâ sù le cjase. E ancjemó...Al bisugne prime ch'al rivi un taremot!
Par finî, o acetín miôr chel ch'al ven dal forest che chel ch'al ven di chê altre bande de strade.
Al é duncje plui normâl ch'al sedi un napoletan ch'al fasedi musiche e no un furlan o un forest ch'al rivi a fâ alc cun nuje invesit di fâ nuje cun dut chel ch'a si à da fâ.
Enfre duç i furlans plui cognossûts, al é di spès rivât che le fuarce che an vût par fâ ce che an fat a le vedin ricevude stant di fûr dal Friûl.
Ch'al sedi un incentîf?
Ch'a sedi une formule magjiche o un algoritmo?
S'al fos veramenti cussí, alore vie. Duç a Napoli so vês chê di fâ il cjantânt o duç a Milan so vês chê di meti sù une imprêse o duç in mone so vês chê di stâ aí parcé che oramai cui susidis, le casse integrazion, e le cjase dal nôno ch'a sarà libare forsit la gnot ch'a ven a si sta ben distès.
L'inglês Patrick Heady par fâ il so dotorât, al é vegnût in Friûl a studiâ il furlan e le Cjargne par fâ il libri cul titul: Un popolo duro. e , al nus dîs par Marino Plazzotta tal so resocont, che ce ch'al nus caraterize di plui aé le le invidie ch'a nus sburte a esi gjelôs l'un di chel âltri e a distrugi l'ort dal vissin plui che invesit cirî di fâ miôr che lui.
A si dîs che chei che an i vôi verts a son o i plui apasionâts o i plui gjelôs. Cemût vêso i vuestris vôi?
- O, beware, my lord, of jealousy;It is the green-eyed monster which doth mock the meat it feeds on.
- O, stait lontan de gjelosie, scior, al é il mostro cui vôi verts
ch'al somee disgustât da cé ch'al si nudrís.
Shakespeare (Otello)
9 commenti:
- elio ha detto...
-
Un biel pensir, ma lu cambiares cussi:
> no vin il coragjo di fâ come chei âltris par vie de nestre culture e des nestris tradizions. Forsit parcé che zà da piçui, mostrâ sensibilitât al é come mostrâ un andicap e che tignî par un CH'AL E' de stesse famee a nol sta ben.
Gracie e disgracie dal jesi furlans.
Mandi
- 18 novembre 2007 14:16
- Jaio ha detto...
-
O no ai nuje da zontâ. Le tô, aé pussibil come le mê. Se cheste aé une gracie e une disgracie o vin rason duç e doi.
- 18 novembre 2007 15:33
-
- Questo commento è stato eliminato da un amministratore del blog.
- 18 novembre 2007 15:57
-
-
Il dotôr mi à dite che par vuarì, un furlan sensibil come me al à di deventâ om di mont. Cemût, cui, jo?
“Sigûr, -mi à dite chel macaron di un dotôr-, se tu vuelis vuarì tu âs di pensâ di jessi ator pal mont, come i tiei vons che àn savût cjatâsi ben e miscliçâsi e cjatâ il miôr dai altris popui, cence siarasi, vierzintsi al difarent.” Viodêt ce robis! Cemût jo miscliçat cuntune magrebine e magari musulmane? Pitost vedran incantesemât, me lu tai e lu met sot vueli, che al conven!
- 18 novembre 2007 18:35
- ILfurlanist ha detto...
-
O concuardi cun Elio ma us invidi a fâ une riflession: il probleme al è apont "mostrâ". Se invesit ti covente un jutori pratic tu sês sigûr che il to familiâr al sarà lì. A son popui che mostrin, a son popui che no si piardin tal mostrâ. A mi mi plasin plui i segnonts, ma al sarà che o soi usât cussì.
Par jaji: o vuei fâti une critiche par sburtâti a fâ miôr: al tipo tu i âs metût il link, ai tiei puars amîs furlans no:
miôr courte, dissal Aldo Rossi,
Digjitait furlan dissal Dree sul Furlanist.
so no fos bielzà plui dal Romanin:-)
E je netiquette, tu judis la leture pai letôrs che magari no san di cui che tu fevelis (miôr curte? Aldo Rossi? Dree? Romanin? cui sono?), e tu aumentis il "zîr" in rêt di robe furlane.
Mandi
- 18 novembre 2007 18:36
- Jaio ha detto...
-
Orpo, o scuegnarai proviodi. A é vere che cualchi vôlte o mi fermi al semaforo cuant ch'al é vert e o passi cuant ch'al é ros. O scuegnarai stâ atent a no meti i leams ch'a mi plasin prime di vê mitût chei ch'o no ai di dismenteâ:-)
Psst: Tu a tu lu vevis dôs vôltis e no lu vevi nancje vidût:-)
- 18 novembre 2007 20:47
- Jaio ha detto...
-
O disevi che a pene in linie o mi sint tal colimatôr. Un brasilian al ere vignût a fâ il so spam di cjase enfre lis vuestris furlanadis...Sa lis ves fatis par furlan lu varès forsit lassât ma lu ai tirât vie.
Furlan:No sta a taiâ nuje: Salam melek:-)
- 19 novembre 2007 06:25
- ILfurlanist ha detto...
-
Prossimps pas, iscrizion a Shinystat e Blogbabel ;-)
- 19 novembre 2007 18:23
- Jaio ha detto...
-
...No sai, no ai masse puest par meti dentri dut. Lassin un tic di aiar enfre lis peraulis:-)
- 21 novembre 2007 01:42


text:
Al pâr che il cont, sapulît tal lontan 1765 disot de gleseute dal cjiscjel di Spittal, al sedi stât tirât in bande, par la ricostruzion de glesie, intun magazin dongje, imbusât dentri di un scjatolon di carton, cun altris cutuardis personis (!).
Dopo de malegracie, il tâl se à cjapade e al à rispuindût (!) dismovintsi a colp e scomençant a sbati, plen di fote, puartis e barcons, a fâ vuicâ cun bacanon ducj i cancars dal cjiscjel, cence degnâsi nancje di dâi une sborfade di vueli e a fâ cjaminâ di buride i armarons.
Il sindic socialistdemocratic(!) de citât al à declarât in public che “il fantasma è senza ombra di dubbio quello del conte Hannibal e bisogna subito rimettere le spoglie al loro posto, dopo una solenne cerimonia con i familiari odierni del conte”.
Intal articul si fâs presint che in tai curidôrs dal cjiscjel e zire cence jessi disturbade ancje une contesse, Eva Katharina, cjativone in vite e rompibalis di muarte.
Naturalmentri cumò il cjiscjel, là che a son ancje cualchi sociazion e un ristorant (dal sindic?) al è simpri plen di curiôs di mieze Europe e di cjaçadôrs di fantasimis che a vegnin di dutis lis bandis.
Leint e rifletint: al è sigûr che la fantasime e zire là che e vûl par dute la cjase (masse int lu declare!); al è sigûr che al è urgjent tornâ a sapulî il cont Hannibal dulà che al jere prin, cun tantis cerimoniis.
Il fat che no mi samee che al sedi propri sigûr al è che, in tal mieç di dute chê confusion di vuessam intai cartons, chel che al zire par di ca e par di là, al sedi propri lui.
E se al fos un altri?
Se jo o fos in lui o tirarès jù il cjiscjel di Spittal modon dopo modon!
Conte n. 15


text:
D’altre part e esist la pussibilitât che si po imprestâ magnifichementri a des piçulis furbetâts. Cheste art si podarês definî in dôs categoriis:
martes, 9 de febrero de 2010
Il zuc de more.
L'origjin dal zuc de more al rimonte ae antighe Rome.
Si clamave “Micatio o digitis micare”, il verp “mico” in latin al significhe: fulmin, lamp, riferintsi ae velocitât dai moviments dai dêts. Al jere cussì difondût che, par definî un om onest, si usave dì “e je une persone cu la cuâl, si podarès zuiâ di more a scûr”.
I doi zuiadôrs a sbassin il pugn diestri al stes timp, distindint rapidementri un o plui dêts, disint o miôr dit berghelant un numar tra il 2 e il 10…Se il numar indicât al corispuint ae sume dai dêts distirâts, (il pugn sierât al val 1), si segne un pont a favôr di cui che al à induvinât.
Se la sume e je induvinade dai doi, il colp nol è valit.
La more si le po considerâ un zuc d’azart, proibide tai agns dal fassisim, considerade come cause discjadenant di cuistions e barufis, cheste leç e je ancjemò in vigôr tai ambients publics.
A son variis lis associazions in Friûl che si preocupin di recuperâ il zuc de more come tradizion popolâr.
La more si zuie cu la man e la vôs. La maleabilitât des stessis a permetin, ai zuiadôrs plui scaltris variâ estri.
D’altre part e esist la pussibilitât che si po imprestâ magnifichementri a des piçulis furbetâts. Cheste art si podarês definî in dôs categoriis:
Lecitis: muts par meti in dificoltât l’aversari.
Ilecitis: une vere e proprie robarie.
Il probleme de more, e la fortune di chest inzen, che il limit tra lis dôs situazions, a son ben definidis da lis regulis, ma che son di dificil percezion, se o considerin la rapiditât dal zuc.
---
Podin comparâ la “more” al “truco”, un zuc di cjartis unevore popolâr in Argjentine, ancje in chest câs si dopre tant i mots e i segnâi par ingjanâ l’aversari. Dulà che la velocitât dai zuiadôrs e pues influî tai risultâts.
---
miércoles, 3 de febrero de 2010
La pipine Luciane
Gno barbe predi al jere plevan a Gonârs, al viveve cun sô mari e la perpetue.
Di piçule gran part da l’an o jeri cun lôr, par di il vêr o stavi benon, mi tignivin come un dêt madûr, il barbe ogni sabide al leve in curie a Udin in biciclete (o crot a confessâsi) jo lu spietavi ansiose, mi puartave simpri alc, bombons, biscotins e ancje zugatui, al jere un predi moderni.
Al voleve viodimi simpri ben vistude, ogni tant al mandave la masarie a comprâmi un vistidut. Ma pûr o vevi alc che o desideravi di cûr, e jere une pipine che o vevi viodût in vetrine a Palme, cuant che i lei a marcjât cu la perpetue.
Une sabide il barbe al rivâ cuntune scjatule sul puarte pacs, chel fagot al jere par me, ce ligrie, e jere la pipine tant bramade, grande e biele, cun doi voi celescj, che pognete si sieravin e in pins si vierzevin (o vevi vot agns).
Une dì la mame e je vignude a cjolimi, e jere sagre a Bunzic (l’uniche fieste dal paîs). Par sta cu la none Madalene e lis gnagnis e cul papâ che al jere tornât de Argjentine, mi volevin ducj ben, o jeri contente di tornâ a cjase, il motîf, la pipine.
Le varès mostrade a Ade, la mê amie, je e veve une bieline, no tant grande come la mê che stave in pins dibessole, e pûr il diaul al metè la code par ruvinâmi la contentece. Fâmi pierdi la ligrie di vê la pipine plui biele dal paîs !!
Gno pari sot sere si sentave sul puintut de Ledre fûr cjase a cjacarâ cui amîs, e jo braurose o levi fûr e dentri cu la pipine tai braçs, un biel moment o sint un tic, un claput che al pete just tun voli de pipine, cui jerial stât a fâmi chel brut scherç?
Nuie mancul che Meni Lescin, il pari di Ade. Jo cui voi plens di lagrimis inzenoglade par tiere o cirivi i tocuts di veri, di chel biel voglut de pipinute.
Lu ai odeât tant, e lu saveve. No i ai plui cambiade une peraule cun lui, nome dopo di vecje o ai podût perdonâlu. Vuê Meni e gno pari a saran in paradis e a ridaran viodint ce co scrîf.
---
Suscribirse a: Entradas (Atom)


text:
Grecie: dirits de minorance turche violâts
Pal Tribunâl european pai dirits umans, il stât grêc al à violât la Convenzion europeane sui dirits umans in doi câs che a viodin al centri la minorance turche che e vîf in Tracie. Intal prin, il Guvier al à dineât il dirit de riunion e di associazion cul proibî la nassite de Associazion culturâl des feminis turchis de regjon dai Rodopis par vie che a doprin l’adietîf “turc” intal non. Cun di fat, il stât grêc nol ricognòs la esistence di nissune minorance etniche, nazionâl o linguistiche, ma dome chê di une minorance musulmane. Dî il contrari al ven judicât une “menace pe societât democratiche”. Il secont câs, invezit, si riferìs ae Associazion turche di Xhanti che e je stade prime obleade de justizie greghe a cambiâ non (simpri par vie dal ûs dal adietîf “turc”) e po sierade par vie che e veve denunciât la opression de minorance turche de Tracie.
Font: Nationalia, 31/03/08


text:
Paîs Catalans: lis Baleârs si zontaran al pat pe politiche linguistiche
Il guvier des isulis Baleârs al à formalizât la sô intenzion di jentrâ intal acuardi di colaborazion in materie di politiche linguistiche sotscrit ai 16 di Març dal 2007 dai Guviers autonomics de Catalogne, de Galizie e de Comunitât Autonome Basche. La firme uficiâl dal pat si le varà in curt a Palma. Lis cuatri aministrazions a colaboraran, tra lis altris, par svilupâ il program des iniziativis pal An european des lenghis, par presentâ al Guvier spagnûl e ae Comission europeane la Declarazion di Parîs, ma ancje par elaborâ tradutôrs automatics tra lis trê lenghis.
Font: Guvier des Isulis Baleârs, 02/04/08; Mon Divers, 02/04/08


text:
ta cheste foto.
giovedì 12 maggio 2011
lunedì 11 aprile 2011
BUINE PASCHE
Tu cjatis chi
i toi augûrsdi Buine Pasche!
Lis oparis dai fruts di seconde e tierce
a son in ordin alfabetic par NON
(no cognon - il cognon in Internet no di scrîf!!!)
Cjante la cjançonute:
Pubblicato da Lorele a 02:17 2 commenti:
domenica 20 marzo 2011
Lis sioris 2
PARCÈ SCLOPINO
I GRIGNEI DI BLAVE CUL CALÔR?
Dentri
dal grignel di blave
e je ancje aghe.
Se si scjalde il grignel la aghe e divente vapôr.
La pression che si forme dentri de scusse e fâs sclopâ il grignel.
Il grignel
si zire par fûr
e si forme la siore.
La panole - Colonel Kernel
Lis panolis a atachin la tiere. Spare sui grignei cu la bare dal spazi su la tastiere.
Sta atent di no fâti becâ di une siore! Spostiti cu lis frecis di direzion!
Pubblicato da Lorele a 10:19 Nessun commento:
mercoledì 16 febbraio 2011
lunedì 31 gennaio 2011
domenica 30 gennaio 2011
giovedì 6 gennaio 2011
Ferrari
O voi plancut
parcè che
no soi usât!
Fâs ancje tu il gno percors!
parcè che
no soi usât!
Fâs ancje tu il gno percors!
Pubblicato da Lorele a 08:49 Nessun commento:
Iscriviti a: Post (Atom)


text:
Jaio Furlanâr
22 feb 2010
Rimis pe canae / Rime per bambini
Il Barbe In Americhe
O ai un barbe in Americhe
Ma mi an dite: Lui no lu sà
Bisugnarès ch'o i scrivi che
al à un nevôt aca
E cussí me cusine
A mi mandarà ben
Un mandi in cjartuline
E jó o sarai content
Coro: E cussí to cusine
A ti mandarà ben
Un mandi in cjartuline
E tu sarâs content
Jó o ai gno cusin ch'al é argjentin
E forsit ancje un cordovan
A mi an dite ch'al é braurin
A fevelâ furlan
Alore jó o ai d'imparâ
A cjacarâ spagnûl
E cussí o larai alà
E lui achi in Friûl
Coro: Si che tu varès d'imparâ
A cjacarâ ben il spagnûl
E tant che tu sarâs alà
Al vegnarà in Friûl
Jó o ai ne agne in Messico
Maridade cun tun aztec
Si voi alà al mi à dite ch'o
I ai di puartâ un muset
E biecemai un valizot
Di rôbe di achi
E di no fâ il dismenteot
Se no mi plâs a mi
Coro: E puartii vie un valizot
Di rôbe di achi
E no sta fâ 'l dismenteot
Cemût ch'a cji plâs a ti
Jó ai un barbe no sai indulà
A mi lu à dite me nône
Che se jó o prei le madone
Je...A s'impensarà
Ch'al sêti chel ch'al é partît
Par no lâ sot de nâe?
Jó no sai ce che Naje al ûl dî
E nancje indulà ch'al é
Coro:E s'al fos chel ch'al è partît
Tu no tu sâs ce che naie al ûl dî
E nancje dulà ch'al é.
Il gno barbe di Gnove York
Ami an dite di lâ a cjatâ
Ma alà al é dur un ingorc
E jó no ai voe di lâ
E po 'l barbe in Americhe
Lu ai cjatât achi
E al mi baste di disi che
Lui al mi plâs a mi
Coro: Ma sí che le Americhe
par te a jé achi
No tu âs bisugne di disi che
Ti plâs miôr stâ achi
Jaio Furlanâr
Jaio Furlanâr
Scrit dal Mario Sommarti A l'ore juste: 18:19
Etichetât: rimis pai fruts. Rime per bambini
Nessun commento:
Iscriviti a: Commenti sul post (Atom)


text:
Intune
conference stampe che si è tignude ai 28 di Jugn, i rapresentants de
Div Yezh, la associazion dai gjenitôrs impegnâts pal ûs dal breton
intal sisteme educatîf public, a àn fat il pont su la situazion dal
insegnament bilengâl intes scuelis publichis de Bretagne e a àn
segnalât i ponts critics che a varessin di jessi frontâts par
prins. In dì di vuê, intal sisteme scolastic public si àn 80
istitûts che a ufrissin une educazion bilengâl intes primariis e 26
intes secondariis, par un totâl di plui o mancul 6 mil arlêfs. Si
trate di une cifre che e va dilunc a cressi – tal 1991 i arlêfs a
jerin 545 e tal 2001 a jerin 2.650 – ma che e à di frontâ cetancj
pidiments.
Il numar di istitûts che a ufrissin un percors di studis
bilengâl nol rive a rispuindi ae domande sociâl, cun efiets plui
che evidents massime intes secondariis. Dome il 46% dai fruts che a
àn fat lis primariis bilengâls al va dilunc cun chest sisteme ancje
intes secondariis. Chest al dipent prin di dut dal numar masse bas di
istitûts superiôrs là che si dopre ancje il breton: cui che al vûl
continuâ cul insegnament bilengâl si cjate alore a vê di cirî
istitûts plui lontans cun distancis, timps e coscj che tancj no
rivin a frontâ. In altris câs i istitûts a son, ma no àn avonde
risorsis par garantî un percors scolastic par breton de stesse
cualitât di chel par francês o pûr a limitin la presince dal
breton dome par cierts percors setoriâi e no par ducj. I
rapresentants de Div Yezh a domandin duncje ae aministrazion
scolastiche di vierzi gnovis sezions bilengâls e di incressi il
numar di puescj a disposizion dai insegnants di e par breton di
maniere di vignî incuintri ae domande dal teritori. In ciertis
localitâts dut al sarès za a bon par partî cul prossim an
scolastic, pûr che e sedi ancje la volontât des autoritâts
politichis e scolastichis. In cierts câs – a ricuardin i membris
de associazion – a coventin dai intervents economics, legjislatîfs
o aministratîfs, ma in altris al bastarès doprâ il bon sens.
Font:
Agence Bretagne Presse, 28/06/12; Div Yezh, 28/06/12


text:
dimarts, de juny 24, 2008
E al cjalt al è rivât
Eh, no si podeve sperâ tal frêt fin in Avost... jo o ai scuasit finît la tesi, mi mancje pôc, une setemane e podaressi siarâ dut... invezit la date e je si 25 di Lui... ce coions. Tornarai sù une setemane, par polsâ un pôc... chê altre sere super incident apene finide la partide de italie, un, secont me cjoc disfat, al à disfat dôs machinis parchegjadis.... un biel pôc di dans. E dopo al è rivât un amì di chel che al guidave e nus rompeve i cojons disint che o vevin di lâ cjase e di fânus i cazzos nestris... stavin par pestâsi, si sin fermâts just un moment prime. Jo podi sta su la strade fin cuant che uli, no tu sarâs tu a parâmi vie. deficients
Zontât di Andri a lis 20:25
Etichetis: seradis, timp, universitât
Subscriure's a: Comentaris del missatge (Atom)


text:
Se l'union a fâs le fuarce, le fuarce a no a l'aiar di poiâsi da nô.
Par furtune, le fuarce papâl a no é plui chê di prime cuant che par fâ un bal al bisugnave domandâ le permission al plevan. Ma se lis glêsiis a si svueidin, chei che restin a son simpri avonde potents par rindi impotents chei ch'a volaressin ignorâiu o disglonfâur lis gomis.
Insome o sin simpri aí. Se 'l Pasolin al fos achi, invesit di esi considerât il plui âlt inteletuâl furlan al sarès mandât in mone come il plui grant dai rompibalis e so fradi copât al si fasarès ricopâ.
O sin simpri aí.
Baste sintî ce tancj politicants ch'a saltin fûr ogni che âltre dí.
Ducj come duces in miniature ch'a fasin spetacul par contradîsi un cu l'âltri a proposit di rôbis ch'a non an nuje di viodi cul Friûl, tant al é vêr che cuant ch'a varessin di tignî pal Friûl, a si metin cuintri. Il passât da l'Italie nus mostre che il paîs al é simpri stât frazionât in piçui bacons di tiare ch'a si fasevin vuere.
Po ben o sin simpri aí.
Se po, ogni bacon di tiare al é sparniçât in bacons di partîts ce ch'al nus reste al é juste un grum di fruçons.
Intant che in Italie a si faseve il rinasciment, dissal Orson Welles, in Suizare e fasevin arlois a cucu.
E in Friûl ce vino fat?
Al si puedarès dî che plui o sin difarents e plui o vin le pusibilitât di fâsi concurince. Forsit tal rinasciment al é stât cussí enfre i ducâts, e i archiducâts di là di Vignêsie ma da nô, invesit di fâ cresci le concurince e le voe di vinci o vin fat cresci le apatie e le pôre di movisi. Pôre di tignî par une cause ch'o crodin simpri pierdude.
Dome une rôbe al puedarès unînus: Un campionât di calcio indulà che l'udinês al sarès vincidôr...Ma come che chest a nol rive nancje a ogni muart di pape, a nol é doman ch'al sucedarà.
Camarîr, se chest al é un café, puartimi un té, se chest al é un te puartimi un café.
Par me ancje L'Illy al é un café furlan ma parcé il camarîr mi puartial un té in tune cjicare di café? O sin simpri aí.


text:
23 di Fevrâr
Il 23 di Fevrâr e je la 54° zornade dal Calendari Gregorian. A mancjin 336 zornadis pe fin dal an (337 se l'an al è bisest).
Tabele dai contignûts
Acjadiments[cambie | modifiche il codiç]
In Friûl[cambie | modifiche il codiç]
Vie pal mont[cambie | modifiche il codiç]
- 1455 - Date tradizionâl de publicazion dal prin libri stampât: La Bibie di Gutemberg.
- 1836 – Tal Texas scomence la bataie di Alamo.
- 1898 - Émile Zola al va in preson par ve scrit il famôs “J'accuse” cuintri l’antisemitisim dal guvier francês tal afâr Dreyfus.
- 1903 - Cuba a fite la Rade di Guantanamo ai Stâts Unîts "in perpetui".
- 1917 – A tache la rivoluzion russe.
- 1919 - Benito Mussolini al fonde il Partît Fassist.
- 1945 – Te isule di Iwo Jima a ven fate le famose foto dai marines merecans che plantin le bandiere.
- 1945 – Le capitâl des Filipinis Manila a ven liberade dai merecans.
- 1981 – In Spagne Antonio Tejero al cîr di fâ un colp di stât. Il re Juan Carlos si oponarâ
- 1991 – Te prime vuere dal Golf i soldâts merecans a jentrin in Iraq de Arabie Saudite.
- 1998 - Netscape Communications Corporation al fonde mozilla.org, par dirigi il disvilup open source dal browser Mozilla.
Nassûts vuê[cambie | modifiche il codiç]
- 1883 - Victor Fleming, regjist merecan († 1949)
- 1929 - Alexius II., patriarcje ortodòs di Mosca e di dute le Russie.
- 1939 - Peter Fonda, atôr merecan.
- 1954 - Viktor Yushchenko, politic ucrain.
Muarts vuê[cambie | modifiche il codiç]
- 1821 - John Keats, poete inglês (n. 1795).
- 1855 - Carl Friedrich Gauss, matematic, astronom e fisic todesc (n. 1777).
- 1965 - Stan Laurel, atôr inglês (n. 1890).
- 1990 - José Napoleón Duarte, president di El Salvador.
Fiestis[cambie | modifiche il codiç]
In Friûl[cambie | modifiche il codiç]
Vie pal mont[cambie | modifiche il codiç]
- Guyane - Fieste nazionâl.
- Russie – Zornade dai difensôrs de patrie (a jere le zornade de Armate Rose).
Religjosis[cambie | modifiche il codiç]
- San Lazar
- San Milo
- San Policarp vescul


text:
Lenghe irlandese
L'irlandês o gaelic irlandês (Gaeilge) e je une lenghe fevelade inte isule di Irlande di cirche 85.000 personis, soredut inte zone rurâl a ovest de isule. L'irlandês e jere la lenghe principâl de isule prime de concuiste dai inglês scomençade inte Etât di Mieç.
L'irlandês, insieme cul gaelic scozês e cul manx, al fâs part de famee goideliche des lenghis celtichis, e par solit e je considerade come la lenghe cu la tierce leterature plui vecje de Europe dopo dal grêc e dal latin.
Dal 1922, àn de indipendence de Irlande (che in chê volte si clamave Stât Libar Irlandês), l'irlandês al è stât la lenghe uficiâl insieme cul inglês; dal 1998, cu l'Acuardi dal Vinars Sant, l'irlandês e je lenghe uficiâl ancje te Irlande dal Nord, che e fâs part dal Ream Unît. Al dì di vuê l'irlandês e je la marilenghe di pôc plui dal 2% de popolazion de republiche (70.000 di lôr) e di altris 30.000 te Irlande dal Nord. I paîs e lis regjons dulà che si fevele irlandês a son clamadis Gaeltachtaí (singulâr, Gaeltacht). Il Gaeltacht cu la popolazion plui numerose al è Connemara te Contee di Galway e al inclût lis Isulis Aran.
Par vie che al ven insegnât tes scuelis publichis, tante int lu sa come seconde lenghe o à almancul lu capìs un pôc. Ancje se la lenghe plui doprade al è l'inglês, a esistin gjornâi, rivistis e radios in gaelic. Dal 1996 e esist ancje un canâl televisîf par irlandês, Teilifís na Gaeilge o TG4.
Pari Nestri[cambie | modifiche il codiç]
Ár nAthair, atá ar neamh: go naofar d'ainm, go dtagaidh do Ríocht, go ndéantar do thoil ar an talamh, mar dhéantar ar neamh. Ár n-arán laethúil tabhair dúinn inniu, agus maith dúinn ár bhfiacha, mar mhaithimid dár bhféichiúnaithe féin. Agus ná lig sinn i gcathú, ach saor sinn ó olc. Amen.


text:
In
spiete de revision in program chest an che al ven par decidi lis
dibisugnis finanziariis di S4C, il guvier britanic al à confermât
ancje pal 2016 i fonts pe television publiche par galês associade ae
BBC. La conferme e je rivade ai 3 di Fevrâr de bande dal ministeri
pe culture, pai media e pal sport. Di Londre a laran duncje dilunc a
rivâ 6,8 milions di sterlinis, che si zontin aes risorsis metudis de
BBC ven a dî 75,4 milions di sterlinis e il personâl pe
programazion. Tai ultins mês in Gales si veve vude une mobilitazion
trasversâl par evitâ che il guvier britanic al taiàs i fonts pe
emitente.
Font:
The Guardian,
03/02/16


text:
In
Scozie l’interès pe lenghe e pe culture gaeliche al va dilunc a
cressi. A dimostrâlu a son ancje dôs gnovis jessudis sul prin tacâ
di Fevrâr. La prime si riferìs a sîs istitûts scolastics primaris
logâts intes isulis ocidentâls de Scozie che a àn otignût il
ricognossiment di scuelis gaelichis. Il guvier scozês al à concedût
chest status dopo de decision dai istitûts di passâ dal inglês al
gaelic tant che prime lenghe di insegnament. La seconde gnove si
riferìs ae publicazion di un studi sui risultâts de edizion 2014
dal Royal National Mod, o sei l’apontament che ogni an al celebre
la lenghe e la culture gaeliche. Daûr de ricercje la edizion stade
dal event, che si è tignude a Inbhir
Nis / Inverness,
e à svilupât un zîr economic di trê milions e mieç di sterlinis,
cuasi un milion di plui di ce che si spietavisi.
Font:
BBC,
03
e 06/02/15


text:
Il
Parlament rumen al à autorizât l’arest di doi deputâts indagâts
par vie che a varessin doprât par interès personâl i fonts
assegnâts de Union Europeane pe integrazion dai rom. Il progjet
finanziât al previodeve la formazion di passe 6 mil fantats rom e il
lôr indreçament su percors imprenditoriâi, invezit i bêçs a
saressin stâts doprâts par ingrassâ un grup di funzionaris cence
inscuelâ e inviâ al lavôr i zovins. La vicende e infuartìs duncje
lis acusis jevadis za di timp ae Romanie di no fâ avonde par integrâ
i rom che, cun passe 2 milions e mieç di personis, a rapresentin la
comunitât minorizade plui grande di chest stât.
Font:
Balkan Insight,
16/02/16


text:
L’acuardi
sotscrit, dopo di une lungje consultazion publiche, tra la BBC e la
emitente in lenghe galese S4C al varès di
garantî a cheste ultime di mantignî la sô indipendence editoriâl,
organizative e operative. Pes sôs ativitâts la emitente televisive
galese e varà a disposizion un contribût parziâl dal guvier
britanic, che fin cumò al jere il finanziadôr principâl, lis sôs
jentradis diretis e un finanziament dal BBC Trust che al larà dai
76,3 milions di sterlinis de anade 2013/2014 ai 74 milions e mieç
dal 2016/2017. L’acuardi sul gnûf sisteme di finanziament de
television galese al à cjatât il bon acet de plui part dai sogjets
politics e dai operadôrs dal setôr ancje se no mancjin i elements
di preocupazion leâts massime ae pussibilitât di altris tais intai
prossims agns.
Font:
BBC, 30/01/13


text:
domenica 1 marzo 2009
Primavere.. e tantis iniziativis!!
Ormai sta pasand chist unvier fat di ploè, fred e nef, e torne la voè di organizà degustazions e fiestis.
Chiste volte une altre segnalazion a Rome: Luca da organizzazion Operbacco el presente vinars 6 di marz a lis 21.00 a le Sale Sperimentarti (Via Montecuccoli 28, zone Pigneto) une degustazion sui vins da cantine dal Cjascjel di Buri.
Us spietìn par un brindisi!!!..e par preparà ancje gnovis iniziativis......
Pubblicato da spirt di vin a 13:54 Nessun commento:
Etichette: degustazion, vin furlan
VVV: vin, velocitât, virtût
Torni a occupami di vin e guide da machine. Ogni altre dì, je colpe dall'acool se si côr masse, se si fâs lis garis a cui chel rive prime cjase, se si cjape lis stradis par pistis di formula UNO ! Vevi zà fatè le propueste di doprà i disocupâs astemis par autist che partin atôr lis personis che lavorin tal mond dal vin... Ma chiste storie "fantastiche" contade sul sit de l'Acqua Buona mi è propit plasude soredût pal "Vino angelico" e pa pastiglie "Disalcol". Le vecje filosofie dai talians: ciol une pastiglie e il problema l'è risolt!!!
Pubblicato da spirt di vin a 08:22 Nessun commento:
martedì 24 febbraio 2009
Il Tajut: une iniziative... gnove!!
L'Associazione Cultural Enogastronomiche Furlane "Il Tajut" presente un ciclo di degustazions-concert che si viarzarà joibe 5 di marz as 19.00 da sere, a Rome, Via S.Giovanni in Laterano 244/246. I vins in degustazion saran Gris de Lis Neris e Refosco dal Peduncolo Rosso de La Tunella.
I brans musicai di chiste iniziative invezit saran ... a surprese. Prenotaisi!!!!!!
Pubblicato da spirt di vin a 22:44 Nessun commento:
Etichette: degustazion, musiche, vin furlan.
Un vin chel combât le fan dal mond..
L'è il prin vin inserît tal program Iimsan, associazion leade all'ONU che par combati le fan dal mond, par finanzià le ricerche e le produzion da Alghe Spiruline, un dai plui potens integrators alimentars, plene di vitaminis, proteinis e minerai par combati le malnutrizion specie dai frus. Il vin l'è Grave Doc Celebrate Life Merlot, prodôt da aziende Fantinel di Taurian di Spilimberc.Par ogni butilie comprade, 1 $ sarà spindût da Fantinel in chest progjet.
Vin a dut past adât soredût a ciars e brasâs.Le presentazion uficiâl je stade tal Palac di Veri dall'ONU: une biel onôr par un vin furlan!
Pubblicato da spirt di vin a 22:24 Nessun commento:
Etichette: cronache, vin furlan
mercoledì 11 febbraio 2009
Degustazion di Friulano e Refosc
Si tignaràn prosimamenti dos riunions organizadis par Athaeneum (http://www.ateneodeisapori.it/) par cercijà une volte di plui Tocai (alias Friulano) e Refosc. Plui aziendis, plui prodôs e sperin un braf e espert cercijador. Se pasais par Rome us spieti.....
Pubblicato da spirt di vin a 15:16 Nessun commento:
Etichette: degustazion, Friulano, vin furlan
martedì 10 febbraio 2009
Ancje Lui....
" Josef di Arimatee, om impuartant dal consei, al rivà, si fasè cur fuart, al jentra di Pilat e j domandà il cuarp di Gijesù. Pilat si maraveà ch'al fos za muart."
Vanzeli di Marc 15, 43-44.
Tant berlà, tant uicà da part di int che nol sà nancje di ce che si fevele, juste par mostrasi.....
Un poc di silenzio e tant rispiet........
Mandi!!!
Vanzeli di Marc 15, 43-44.
Tant berlà, tant uicà da part di int che nol sà nancje di ce che si fevele, juste par mostrasi.....
Un poc di silenzio e tant rispiet........
Mandi!!!
Pubblicato da spirt di vin a 09:24 2 commenti:
Etichette: cronache
venerdì 6 febbraio 2009
...un moment di polse...
Un Piçul moment di polse tal blog in coincidenze di un ziar pal Friûl!!! Tant timp che manciavi..!!! Mase pôs dîs..E ce biele sodisfazion, dopo ve viodud nasì tantis fabrichis e lasâs là in malore tanc cjamps, scuviarzi che an tornât a pastanà vîis. Sì, propìt te zone de Grave atôr dal Judri estensions di vignai chel are un plasè di viodi!!!
E in tas matinis fredis, cun calme, i contadins a potà lis viis, a scielzi le rame miôr di tirà su, par vè dopo il miôr risultat.
Speri di vè pussibilitât di tornà in curt pà seconde part dal ziar: dopo lis vignis, lis cantinis!!!!
Pubblicato da spirt di vin a 00:13 Nessun commento:
Iscriviti a: Post (Atom)


text:
Umyvadlová baterie MoodUmyvadlová baterie Nora Umyvadlová baterie GiroUmyvadlová baterie ImagineUmyvadlová baterie LoungeUmyvadlová baterie DuneUmyvadlová baterie FutureUmyvadlová baterie ChelseaUmyvadlová baterie FeisUmyvadlová baterie FormaUmyvadlová baterie IrtaUmyvadlová baterie NK Logic Umyvadlová baterie NK ConceptUmyvadlová baterie UrbanUmyvadlová baterie Urban CUmyvadlová baterie Acro NUmyvadlová baterie Acro n OpenUmyvadlová baterie HotelsUmyvadlová baterie Mini Plus
©2014 PORCELANOSA Grupo CZ, s.r.o


text:
La
aministrazion de Regjon Autonome Friûl – Vignesie Julie e à
decidût di meti in cjamp une azion di politiche linguistiche par
facilitâ l’ûs de lenghe furlane intai ents publics de aree
furlanofone. Cu la colaborazion de societât informatiche regjonâl
Insiel, la aministrazion regjonâl e à cjolt a nauli par un an de
cooperative Serling un servizi di traduzion automatiche di alt nivel
che al permet di voltâ dal talian al furlan documents aministratîfs
e altris tescj par judâ i dipendents de regjon, dai comuns, des
aziendis sanitariis e di altris struturis publichis a doprâ la
lenghe furlane. In plui dal tradutôr, i dipendents publics a varan
acès a un coretôr ortografic furlan e al grant dizionari bilengâl
talian furlan che al ufrìs passe 60 mil lemis furlans.
Font:
RAFVG ARC,
16/11/15


text:
A sedis agns si inamorisi ogni doi, e cuant che dut al finìs, ti somee che il cûr ti scjampi vie, sdrumant lis cuestis.
Dopo i vincj dut ti pâr un zûc, e tu ti sintis plen di cûrs, tant di tirâju di ca e di là.
Passâts i trente la vuere e je finide, e la pâs e je polvar su lis robis di ogni dì.
Ce che propit non tu pensaressis mai al è che ti sucedi il contrari: vê cuarante agns e inamorâsi tant di crodi di podê sopuartâ dut.
– O pierdarès ogni sens par stâti dongje – i veve dit Luciano, gjavant i voi de strade e pontantju in chei di Claudie.
Jê i veve ridût, tenare. Cuete ancje plui di lui.
Tresinte metris plui indevant, framieç lamarin e ramaçs, lu veve lassât di bessôl.
Il prin al fo il gust.
Ogni mangjâ i si ingropave intal cuel come bombâs strafont e al scugnive gloti par podê campâ.
Pocjis setemanis daûr al pierdè l’odorât, ma al fo cussì facil usâsi che par dîs no si inacuarzè di nuie.
Al è il colp cjapât cul incident, i diseve l’otorinolaringoiatri, ma nol veve nissune cure di dâi.
Cuant che e tocjà a la uldide, Luciano al veve a pene tornât a començâ a vivi.
Al jere tornât a vore, in ostarie, al cine. I tocjà di pierdi mês par imparâ a lei i lavris, e al vaì di rabie parsore ducj i siei discs, aromai fats di cjançons cence nissune vôs.
Une matine, fasintsi la barbe, al veve viodût une sorte di vier ros che i vignive jù dal cuel fin tal pet. Al capì subit ce che al jere sucedût e i vignî voie di copâsi.
Cuant che al deventà vuarp, al provà pardabon.
Nol jere passât nancje un an.
E je une infezion tal cerviel, i disevin i miedis, neurons che a muerin.
Lui nol veve nancje rispuindût.
Al veve capît, e i jere scjampât di ridi.
Al imparà a movisi framieç dal so jessi vuarp, viodint lis robis cu la lint dai ricuarts.
No si maraveà la dì cuant che si sveà cence un braç.
– Volarà dî che ti puartarai simpri cun mê – i veve dit Claudie in chel dì dal incident – vessio di vignî a cjoliti un tocut a la volte.
di Raffaele Serafini
Conte n. 14
Contis dal Ostîr